Iklan Raya UMK 2023, sasar 50,000 tontonan

(Iklan Raya UMK 2023 mendapat kerjasama daripada Persatuan Orang Pekak dan Bisu Negeri Kelantan)

KOTA BHARU, 18 April- Iklan raya bercorak kekeluargaan merupakan antara genre pilihan penonton di Malaysia dan sering ditunggu setiap kali tibanya perayaan Aidilfitri. Universiti Malaysia Kelantan (UMK) turut tidak ketinggalan dalam menghasilkan karya tersebut dengan mengekalkan dialek Kelantan. Pengarah Pusat Komunikasi Korporat UMK, Mohd Adzwan Kamaruzaman berkata, Iklan Raya UMK 2023 ini menampilkan kelainan dengan menghasilkan filem pendek berdurasi hampir 7 minit, berbeza dengan tahun-tahun sebelumnya. Katanya, penghasilan iklan raya yang disiarkan di media sosial UMK itu telah memasuki tahun ketiga dan menyasarkan sebanyak 50,000 tontonan.“Penghasilan video raya ini merupakan idea asal yang diterbitkan oleh Issey Fazlisyam dengan kerjasama antara UMK dan agensi berkaitan seperti Persatuan Orang Pekak dan Bisu Negeri Kelantan dan kita tonjolkan ini adalah dua selebiriti tanah air yang mana Issey Fazlisyam dan Ayie Hushairi bersama dengan Alumni UMK,”kata Mohd Adzwan. Beliau berkata demikian kepada pemberita selepas program penyerahan bakul raya kepada Kelab Media Kelantan Darulnaim (KEMUDI) dan tayangan video ekslusif Raya UMK ‘Ayoh Pok Jak’ di Jabatan Penyiaran Kelantan, Kota Bharu.Turut hadir, Pengarah RTM Kelantan merangkap penasihat KEMUDI, Wan Azhan Wan Hamat dan Presiden, Majidah Ismail.Mengulas lanjut, pihaknya berharap penonton menikmati jalan cerita yang mengisahkan seorang anak muda, Jak berdepan cabaran menghasilkan rakaman ucapan hari raya daripada ayahnya yang merupakan seorang pekak dan bisu dan ego dalam menunjukkan kasih sayang terhadap anak.Sementara itu, Wan Azhan berkata, walaupun hanya menggunakan kepakaran dan kemahiran pihak universiti sepenuhnya, ia boleh dikatakan setaraf dengan terbitan komersial yang lain dan berupaya dikembangkan lebih meluas."Kita tidak sangka iklan raya ini dihasilkan UMK dengan keadaan yang naratifnya yang dibawa dengan cukup lengkap. Walaupun durasinya 6 minit lebih tetapi kita dapat merasakan perjalanan cerita itu yang panjang dan memberikan sesuatu kesan yang mendalam,"kata Wan Azhan.

(Pengarah Pusat Komunikasi Korporat UMK, Mohd Adzwan Kamaruzaman)

(Program penyerahan bakul raya kepada KEMUDI dan tayangan video ekslusif Raya UMK ‘Ayoh Pok Jak’)


RM250 juta peruntukan tambahan untuk selenggara Jalan Persekutuan - Anwar

PUTRAJAYA, 18 April - Kementerian Kewangan akan menambah peruntukan sebanyak RM250 juta bagi penyelenggaraan berkala Jalan Persekutuan.Perdana Menteri, Datuk Seri Anwar Ibrahim berkata peruntukan tambahan seperti diputuskan dalam mesyuarat Majlis Kewangan Negara yang dihadiri semua Menteri Besar dan Ketua Menteri atau wakil dari setiap negeri itu bagi menangani masalah jalan raya berlubang yang menjadi antara penyumbang kepada kemalangan.Beliau berkata, peruntukan tambahan itu juga akan dikhususkan untuk manfaat kontraktor-kontraktor kecil Bumiputera.

"Penambahan ini menjadikan peruntukan keseluruhan penyelenggaraan berkala Jalan Persekutuan meningkat kepada RM1 bilion berbanding RM750 juta yang diumumkan dalam Belanjawan 2023. "Dengan mengambil kira kemampuan kewangan semasa, Kerajaan Persekutuan tetap terus komited untuk memenuhi keperluan penyelenggaraan Jalan Persekutuan," katanya menerusi kenyataan selepas mempengerusikan Mesyuarat tersebut di sini, hari ini.Datuk Seri Anwar yang juga Menteri Kewangan berkata, kerajaan turut bersetuju untuk menambah baik penggunaan peruntukan di bawah Pemberian Penyelenggaraan Jalan Negeri bagi menyelenggara jalan dan juga kerja-kerja lain yang berkaitan di kawasan perumahan berpagar dan mempunyai kawalan keselamatan.Peruntukan turut melibatkan kerja-kerja penggantian papan tanda nama jalan dan lorong bagi jalan yang melibatkan Jalan Kampung, Jalan Taman dan papan-papan tanda jalan lain selain daripada penunjuk arah."Kerajaan Negeri disaran untuk memberi keutamaan kepada kontraktor Kelas G1 hingga G4 bagi kerja-kerja penyelenggaraan jalan di negeri masing-masing dan tidak tertumpu kepada beberapa syarikat konsesi besar sahaja."Langkah itu bertujuan untuk membantu kitaran ekonomi kontraktor-kontraktor kecil dengan lebih adil dan secara tidak langsung dapat merangsang pertumbuhan ekonomi negara lebih tuntas," katanya.


Ziarah Kasih KEDAHfm bantu golongan memerlukan

ALOR SETAR, 18 April- Biarpun kemeriahan sambutan Aidilfitri semakin terasa, skuad KEDAHfm terus menyantuni golongan yang memerlukan menerusi program Ziarah Kasih.Menurut Pengarah Jabatan Penyiaran Kedah, Sharimah Abu Bakar program bertemakan Berkat Ramadhan dan Aidilfitri  itu bertujuan mendekatkan warga KEDAHfm  prihatin dan cakna dengan masyarakat dan membantu menceriakan sedikit kehidupan mereka.Seramai 10 pesara kakitangan RTM Kedah, ahli kelab  dan mereka yang kurang berkemampuan disantuni sepanjang program yang diadakan dalam dua peringkat di sekitar Sungai Petani dan Alor Setar.Ada antara yang dikunjungi  dihimpit kesempitan hidup, menghidap penyakit kronik namun masih berusaha untuk menyara kehidupan."RTM Kedah memang prihatin kepada golongan yang memerlukan, kita ambil kesempatan Ramadan ini dan bersama menyumbang agar  dapat meringankan  bebanan meeka,"kata Sharimah.Kunjungan skuad KEDAHfm peringkat kedua turut menyatuni bekas pemain gitar kumpulan D'Santani, Sobri Md Isa atau dikenali Pak Su Sobri, ibu tunggal dan warga emas  Mashitah @Zainab Din dan pengawal keselamatan Kassim Hasan.Program kali ini melibatkan kerjasama startegik dengan syarikat Shaharudin  Optometrist.Antara yang menerima sumbangan ialah keluarga allahyarham Jawaher Jaafar yang merupakan pelakon drama radio Pelengaq Pak Teh Mat di KEDAHfm.Allahyarham meninggal akibat serangan jantung pada awal Mac lalu. Sumbangan yang disampaikan kepada semua penerima berupa bantuan kewangan dan keperluan harian untuk Ramadhan dan Aidilftri.KEDAHfm turut merancang untuk turun ke lokasi di daerah lain pada masa akan datang.

(Pengarah Jabatan Penyiaran Kedah, Sharimah Abu Bakar)


OSC 3.0 Plus ditambah baik, kelulusan dikurangkan kepada 21 hari

KUALA LUMPUR, 18 April - Prosedur Pusat Setempat (OSC) 3.0 Plus ditambah baik dengan tempoh kelulusan dikurangkan kepada 21 hari, manakala agensi wajib dirujuk untuk kelulusan pula dikurangkan kepada lima agensi.Perdana Menteri, Datuk Seri Anwar Ibrahim berkata perkara itu antara penambaikan yang dipersetujui oleh Mesyuarat Majlis Perancang Fizikal Negara (MPFN) ke-41 yang diadakan semalam antara pihak-pihak berkepentingan termasuk Kerajaan Persekutuan dan Kerajaan-kerajaan Negeri.Sebelum ini, tempoh kelulusan OSC 3.0 Plus iaitu satu sistem penyampaian prosedur pemajuan yang antara lain digunakan oleh Pihak Berkuasa Tempatan (PBT) untuk menerima permohonan pemajuan adalah 42 hari, manakala agensi wajib dirujuk adalah 19 agensi.

“Antara keputusan yang dipersetujui termasuk keperluan Pihak Berkuasa Negeri (PBN) dan PBT untuk mempercepatkan tempoh kelulusan pembangunan, sekali gus memudahkan urusan perniagaan (ease of doing business),” katanya menerusi catatan di Facebook, hari ini.Beliau berkata usaha mempercepatkan tempoh kelulusan pembangunan itu secara tidak langsung diyakini mampu menambah baik persekitaran pelaburan selain meningkatkan daya saing negara.Selain itu, Anwar berkata mesyuarat turut membincangkan cadangan pengukuhan sektor pertanian, terutama keperluan menetapkan keluasan guna tanah bagi tujuan pengeluaran pertanian dan sumber makanan negara.“Dalam hal ini, penekanan harus diberikan kepada peningkatan produktiviti pertanian,” katanya.Beliau berkata MPFN juga berpandangan aspek kawal selia pengurusan dan pembangunan ladang penternakan perlu terus diperkasakan menerusi pemakaian Garis Panduan Perancangan Ladang Penternakan Ayam.Sementara itu, cakna dengan isu banjir kilat yang sering meresahkan rakyat, MPFN bersetuju bahawa Pemakaian Pelan Induk Saliran Mesra Alam (PISMA) dalam Pembangunan Tanah perlu diaplikasikan sebagai salah satu solusi dalam menangani isu banjir kilat.Anwar berkata MPFN akan terus memastikan perancangan pembangunan bandar bergerak kepada Perbandaran Madani untuk meningkatkan kualiti kehidupan rakyat dan mewujudkan persekitaran yang berdaya huni.“Kerajaan kekal komited meneruskan kerjasama dan penyelarasan pembangunan di antara Kerajaan Persekutuan serta Kerajaan Negeri demi mencapai agenda membangun negara Madani insyaAllah,” katanya.-BERNAMA


SADA sedia pelan kontingensi di lima lokasi berisiko tinggi

ALOR SETAR, 18 April - Syarikat Air Darul Aman Sdn Bhd (SADA) akan melaksanakan pelan kontingensi selama lima hari bermula 20 hingga 24 April ini sebagai persediaan awal berdepan kemungkinan gangguan bekalan air di seluruh daerah di negeri itu ketika Aidilfitri.Syarikat operator air negeri itu berkata pihaknya menjangkakan berlaku peningkatan permintaan air melebihi 30 peratus di negeri itu disebabkan antara lain anak perantau kembali ke kampung halaman dan faktor cuaca kemarau yang dijangka berlarutan di beberapa kawasan sehingga penghujung bulan ini.SADA turut memaklumkan, dari sudut operasi pihaknya juga akan meningkatkan pemantauan bersepadu di semua 35 Loji Rawatan Air (LRA), rumah pam dan kolam imbangan dalam usaha memaksimumkan peratusan pengeluaran air, aset dan infrastruktur air beroperasi seperti biasa tanpa sebarang gangguan.Katanya, kakitangan syarikat berkenaan terutama yang bekerja di bidang teknikal akan bertugas dan bersiap siaga bagi menghadapi sebarang kemungkinan.

"Sebarang kerja penyelenggaraan secara berjadual termasuk pembaikan paip dan penukaran meter turut ditangguh buat sementara waktu."Sekiranya berlaku gangguan bekalan air, orang ramai boleh menghubungi Pusat Informasi SADA (SIC) melalui talian 1300-88-0017 yang beroperasi bermula jam 8 pagi hingga 12 tengah malam setiap hari," katanya.Selain itu, SADA memaklumkan Pusat Khidmat Setempat (PKS) akan diwujudkan di lima lokasi yang dikenal pasti sebagai kawasan berisiko tinggi mengalami masalah gangguan bekalan air.Katanya, PKS berkenaan akan dilaksana melalui jalinan kerjasama dan pembabitan secara langsung kakitangan SADA, pemimpin setempat dan Jawatankuasa Pembangunan dan Keselamatan Kampung (JPKK)."Orang ramai yang menghadapi masalah gangguan bekalan air boleh menyalurkan aduan atau permasalahan secara terus di kaunter PKS tanpa perlu menghubungi talian hotline atau talian Bilik Gerakan," katanya.


Nilai ringgit susut berbanding dolar AS pada sesi awal dagangan

KUALA LUMPUR, 18 April - Ringgit dibuka rendah berbanding dolar AS pada sesi awal dagangan hari ini kerana mata wang tempatan itu masih dalam kedudukan terlebih beli menjelang kenaikan kadar faedah yang dijangkakan pada Mei ini, kata seorang penganalisis.Pada 9.18 pagi, mata wang tempatan berada pada paras 4.4350/4380 berbanding dolar AS daripada kadar penutup Isnin pada 4.4200/4250.Ketua Ekonomi dan Kewangan Sosial Bank Muamalat Malaysia Bhd, Mohd Afzanizam Abdul Rashid berkata ringgit dijangka lemah hari ini, dalam sekitar RM4.42 hingga RM4.43 berbanding dolar AS dengan petunjuk teknikal menunjukkan ringgit berada dalam keadaan terlebih beli.

"Paras rintangan semasa adalah pada RM4.4236 dan dolar AS/ringgit mungkin berlegar dalam paras sedemikian," katanya kepada Bernama.Mohd Afzanizam berkata hasil Perbendaharaan AS lebih tinggi dengan hasil dua tahun yang berkait rapat dengan kadar faedah meningkat lebih daripada sembilan mata asas kepada 4.19 peratus berikutan jangkaan Rizab Persekutuan AS (Fed) akan menyambung semula dasar untuk mengetatkan kadar faedah pada Mei apabila mengadakan pertemuan yang seterusnya.Sementara itu, ringgit diniagakan bercampur-campur berbanding sekumpulan mata wang utama.Mata wang tempatan menyusut nilai berbanding yen Jepun kepada 3.2974/3001 daripada 3.2968/3008 pada penutup Isnin, meningkat kepada 4.8448/8481 daripada 4.8532/8587 berbanding euro dan turun berbanding pound Britain kepada 5.4861/4898 daripada 5.4808/4870 semalam.Pada masa yang sama, mata wang tempatan diniagakan kebanyakannya lebih rendah berbanding mata wang Asean, kecuali peso Filipina yang tidak berubah pada 7.91/7.92 daripada 7.91/7.93 pada Isnin.Ringgit menyusut nilai berbanding rupiah Indonesia kepada 299.7/300.1 daripada 298.7/299.2, rendah sedikit berbanding baht Thailand pada 12.8607/8750 daripada 12.8604/8813 dan susut berbanding dolar Singapura kepada 3.3233/3258 daripada 3.3196/3238 semalam.-BERNAMA


APM kemuka alternatif tambah baik gred jawatan kontrak

KUALA LUMPUR, 18 April- Angkatan Pertahanan Awam Malaysia (APM) mengemukakan dua alternatif melibatkan pelbagai gred bagi permohonan penambahan jawatan kontrak di seluruh negara.Dua alternatif itu ialah perjawatan bagi gred lepasan Sijil Pelajaran Malaysia (SPM) dan ke bawah serta perjawatan hingga kumpulan pengurusan dan profesional.Ketua Pesuruhjayanya, Aminurrahim Mohamed berkata permintaan berkenaan adalah daripada Jabatan Perdana Menteri (JPM) agar penambahan perjawatan kontrak lebih optimum kepada pelaburan kerajaan.“Permohonan itu masih di peringkat kami (APM) kerana permohonan yang dibuat pada Februari lepas telah dipulangkan semula kepada kami untuk diberikan dua alternatif tersebut.“Kami juga diminta untuk memberikan anggaran bajet dan keperluan sekiranya melibatkan (penambahan) peringkat gred SPM ke bawah atau hingga ke Ijazah Sarjana Muda,” katanya.Aminurrahim berkata demikian selepas melancarkan Ops Prihatin APM sempena Aidilfitri 2023 di Plaza Tol Sungai Besi, malam tadi.Pada Februari lepas, Aminurrahim dilaporkan telah membuat permohonan agar kerajaan mempertimbangkan penambahan sebanyak 1,501 jawatan kontrak di seluruh negara bagi melengkapkan keperluan penugasan agensi berkenaan.

(Aminurrahim Mohamed pada pelancaran Ops Prihatin)


Perlis teruskan solat sunat Aidilfitri di tanah lapang

ARAU, 18 April- Perlis akan melaksanakan solat sunat Aidilfitri di kawasan tanah lapang melibatkan semua 101 buah masjid seluruh negeri.Pelaksanaannya sama seperti tahun-tahun sebelum ini, diselaraskan pukul 8.00 pagi.Pemilihan tanah lapang berkenaan mengikut ketetapan oleh jawatankuasa kariah masjid di mana pelaksanaannya selaras dengan sunnah Baginda Rasulullah SAW.Titah Pemangku Raja Perlis, Tuanku Syed Faizuddin Putra Jamalullail, bagi pelaksanaan solat Aidilfitri selain tanah lapang yang ditentukan jawatankuasa kariah seperti surau, pelaksanaanya perlu mendapat persetujuan Jabatan Hal Ehwal Agama Islam Negeri.Sekiranya cuaca tidak mengizinkan, solat sunat Aidilfitri akan dilaksanakan dalam ruang masjid kariah masing-masing pada pukul 8.15 pagi.Berikutan peningkatan kes COVID-19, para jemaah digalakkan memakai pelitup muka dan membawa sejadah sendiri.Bagi pelaksanaan solat sunat Aidilfitri di Kariah Kota Raja, solat akan dilaksanakan di Dataran Istiadat Istana Arau dan sekiranya keadaan cuaca tidak menentu akan dilaksanakan di ruang solat Masjid Negeri Arau.Sekiranya 1 Syawal pada Hari Jumaat bersamaan 21 April 2023, maka jemaah yang telah hadir solat sunat Aidilfitri boleh memilih untuk menunaikan Solat Jumaat atau Solat Zohor.

(Pemangku Raja Perlis, Tuanku Syed Faizuddin Putra Jamalullail dan Tuanku Hajah Lailatul Shahreen Akashah Khalil)


Polis Melaka tahan tujuh individu jual mercun tanpa lesen

MELAKA, 18 April - Polis Melaka telah menahan tujuh lelaki berusia lingkungan 27 hingga 43 tahun kerana menjual mercun tanpa permit di bazar Ramadan dan premis kediaman di sekitar negeri itu setakat ini.Ketua Polis Melaka, Datuk Zainol Samah berkata pihaknya turut merampas sebanyak 1,703 kotak mercun 'Happy Boom' pelbagai jenis dan 76 kampit mercun bola bernilai RM45,000.Katanya, kesemua individu yang ditahan akan disiasat di bawah seksyen 8, Akta Bahan Letupan 1957 dan jika sabit kesalahan boleh dihukum penjara maksimum tujuh tahun atau denda RM10,000 atau kedua-duanya sekali.

“Bermula daripada 28 Mac 2023 hingga 26 April 2023 ini sejumlah 287 permohonan permit telah dibuat yang mana hanya 220 permohonan diluluskan dan 67 permohonan  telah ditolak kerana tidak memenuhi syarat yang ditetapkan."Dalam tempoh yang sama seramai tujuh individu berumur 27 hingga 43 tahun yg terdiri daripada enam lelaki melayu serta seorang lelaki cina tempatan terlibat dalam aktiviti penjualan mercun tanpa permit dan sebanyak 1,703 kotak mercun happy boom serta 76 kampit mercun bola di rampas," katanya pada sidang media selepas Majlis Berbuka Puasa Bersama Pengamal Media di Dewan Parameswara, Mes Ibu Pejabat Polis (IPK) di Bukit Beruang, di sini, malam tadi.Tambah Zainol, pemantauan akan dilakukan pihaknya di sekitar kawasan awam dan premis perumahan bagi memastikan orang ramai tidak membakar mercun selepas pukul 12 tengah malam.


Seluruh daerah Kedah dijangka alami gangguan bekalan air menjelang Aidilftri

ALOR SETAR, 18 April- Seluruh daerah di Kedah dijangka mengalami gangguan bekalan air yang disalurkan Syarikat Air Darul Aman (SADA) menjelang Aidilftri.SADA dalam kenyataan memaklumkan kadar penggunaan air penduduk negeri ini yang berjumlah kira-kira 780 juta liter sehari meningkat berikutan pertambahan permintaan sepanjang musim perayaan sehingga hujung bulan ini.SADA berkata cuaca panas dan kering juga menyebabkan sumber air mentah menyusut dan mengganggu operasi loji rawatan air (LRA), seterusnya menjejaskan bekalan air kepada pengguna.Sebelum ini kawasan paling teruk terjejas adalah daerah Kuala Muda, terutama kawasan sekitar Tanjung Dawai, Bedong, Merbok dan Sungai Petani, selain daerah Kota Setar di kawasan sekitar Kuala Kedah, yang selama ini sering mengalami gangguan bekalan.

Bagi meringankan beban pengguna, SADA melaksanakan pelan kontingensi dengan mewujudkan pusat khidmat setempat membabitkan 5 lokasi berisiko tinggi.35 loji rawatan Air LRA juga dipantau secara bersepadu.


Pelajar IKM TSYA maut kemalangan

KEMAMAN, 8 April- Seorang pelajar Ielaki dari Institut Kemahiran Mara Tan Sri Yahya (IKM TSYA) Pekan Pahang, maut selepas motosikal yang ditunggangnya terbabas dalam kemalangan di kilometer 111 Jalan Kuala Terengganu-Kuantan dekat jambatan Sungai Kerteh. Dalam kejadian kira-kira pukul 9.41 malam tadi, mangsa maut Hairie Afian Nor Raju Abdul Qayyum, 19 tahun, meninggal dunia di lokasi kejadian. Ketua Polis Daerah Kemaman, Superintendan Hanyan Ramlan berkata, difahamkan ketika kejadian mangsa yang berasal dari Kampung Tebing Tembah, Paka, menunggang motosikal jenis Honda RSX tiba-tiba hilang kawalan lalu terbabas. Siasatan awal, motosikal tersebut terbabas ke kanan jalan dan bergesel besi penghadang jalan, lalu mangsa terseret dengan jarak 32.5 meter dari motosikal jatuh.Menurut Hanyan Ramlan, mangsa kemudian digilis sebuah kenderaan lain tidak dikenal pasti nombor pendaftaran. Impak pelanggaran tersebut menyebabkan mangsa maut di lokasi kejadian akibat mengalami kecederaan parah di bahagian kepala dan anggota badan. Menurut Hanyan Ramlan, mangsa disahkan meninggal dunia oleh pasukan perubatan. Mayat mangsa kemudiannya dibawa ke Unit Forensik Hospital Kemaman untuk tindakan lanjut. Kes disiasat bawah Seksyen 41 (1) Akta Pengangkutan Jalan (APJ) 1987.


APM lancar Ops Prihatin

(Aminurrahim Mohamed pada pelancaran Ops Prihatin di Plaza Tol Sg Besi)

KUALA LUMPUR, 18 April- Angkatan Pertahanan Awam APM, melancarkan Ops Prihatin malam tadi bagi memberi lebih impak kepada masyarakat supaya sentiasa dalam siap siaga bagi membantu atas nama kesukarelaan.Merupakan kesinambungan kepada Ops Bantu sebelum ini, Ops Prihatin dilancarkan sempena Aidilfitri 2023.Menerusinya, APM memperluas skop penugasan bukan sahaja membantu mangsa bencana, malahan menjurus kepada aspek bantuan kemanusiaan yang lain."Ops Prihatin ini merupakan satu usaha APM untuk memberikan lenbih impak daripada masyarakat supaya sentiasa dalam keadaan siaga dan saling bantu membantu. "Kita sedia maklum, kesedaran rakyat negara ini mengenai membantu sesama masyarakat sudah meningkat,"kata Ketua Pesuruhjaya APM, Aminurrahim Mohamed.Beliau menyatakannya selepas melancarkan Ops Prihatin APM sempena Aidilfitri di Plaza Tol Sg Besi.


33 ‘hotspot’ kemalangan dikesan di Terengganu sempena Aidilfitri

KUALA TERENGGANU, 18 April- Sebanyak 33 ‘hotspot’ atau lokasi panas kemalangan dikesan di Terengganu sepanjang musim perayaan Aidilfitri.Justeru itu, Jabatan Bomba dan Penyelamat Malaysia (JBPM) Terengganu mengaktifkan rondaan 24 jam di 33 kawasan terbabit.Pengarahnya, Hassan As’ari Omar berkata, seramai 640 pegawai serta anggota daripada 17 balai akan menjalankan rondaan di lokasi terbabit sepanjang perayaan Aidilfitri.Beliau berkata, langkah itu bagi memastikan masyarakat mendapat perkhidmatan yang cepat apabila berlaku kecemasan membabitkan kemalangan dan kebakaran.Tambah beliau, bagi menampung keperluan tenaga kerja, hanya 20% dalam kalangan pegawai dan anggota operasi dibenarkan bercuti.

Pengarah Jabatan Bomba dan Penyelamat Malaysia (JBPM) Terengganu, Hassan As’ari Omar

Terdahulu beliau melancarkan Kempen Mencegah Kebakaran dan Op Raya di Kuala Terengganu.Mengulas lanjut, pihaknya menerima 97 panggilan kecemasan berhubung nahas jalan raya, tumpahan minyak serta kebocoran bahan mudah terbakar dan bencana alam sejak awal bulan ini.Dalam kemalangan terbabit, empat pengguna jalan raya terbunuh dan 70 mengalami kecederaan manakala 55 selamat.


Polis nafi kedai jual mercun meletup berlaku di Kedah

ALOR SETAR, 18 April- Polis Daerah Kota Setar menafikan dakwaan kejadian kedai menjual mercun meletup berhadapan sebuah kedai menjual telefon bimbit berlaku di sini. Sebaliknya video kejadian letupan mercun yang disiarkan oleh sebuah portal dalam talian itu berlaku di Bahau, Negeri Sembilan. Ketua Polis Daerah Kota Setar, ACP Ahmad Shukri Mat Akhir dalam kenyataan awal pagi tadi memaklumkan, pihaknya menerima satu laporan polis berhubung video tular dalam aplikasi Tiktok “Oh Bulan” yang mendakwa kejadian kedai jual mercun meletup berhadapan kedai menjual telefon pintar berlaku di sini. Menurut beliau, laporan polis telah dibuat untuk menafikan kejadian tersebut berlaku di kawasan Alor Setar.

Beliau berkata, kes disiasat dibawah Seksyen 505 (b) Kanun Keseksaan/233 Akta Komunikasi Multimedia yang memperuntukkan hukuman penjara sehingga dua tahun atau dengan denda atau dengan kedua-duanya jika sabit kesalahan. Individu terbabit juga boleh didenda tidak melebihi RM50,000 atau hukuman penjara tidak melebihi satu tahun atau kedua-duanya sekali jika sabit kesalahan. Polis menasihati semua individu agar tidak sewenang-wenangnya menularkan berita palsu yang akan menyebabkan ketakutan dan kegentaran kepada orang awam.


Kempen 'Balik Kampung Dengan Selamat', tingkat kesedaran pengguna jalan raya

PUTRAJAYA, 18 April- Perbadanan Putrajaya (PPj) mengambil inisiatif melancarkan Kempen 'Balik Kampung Dengan Selamat', bertujuan meningkatkan kesedaran pengguna jalan raya, bersempena lebaran.Pengerusi PPj, Datuk Fadlun Mak Ujud berkata menerusi program itu, pengguna jalan raya dinasihatkan untuk mematuhi undang-undang dan mengamalkan sikap berhemah semasa memandu pulang ke kampung halaman.Menurutnya, kerjasama agensi seperti Jabatan Pengangkutan Jalan (JPJ), Polis Diraja Malaysia (PDRM) dan Institut Penyelidikan Keselamatan Jalan Raya Malaysia (MIROS), sentiasa memastikan pengguna jalan raya patuh peraturan ditetapkan.Pihaknya juga akan terus melaksanakan program kesedaran kepada orang ramai supaya selamat sampai ke destinasi masing-masing."Kita pun tahu semua sudah sibuk untuk pulang ke kampung, jadi kita bersama agensi penguat kuasa yang lain memberi peringatan kepada pengguna jalan raya yang akan pulang ke kampung."Melalui program ini, ia memberi kesedaran kepada mereka supaya lebih berhati-hati, semoga selamat sampai ke destinasi," katanya.

(Pengerusi PPj, Datuk Fadlun Mak Ujud)

Beliau berkata demikian selepas merasmikan Program 'Balik Kampung dengan Selamat' anjuran PPj serta mengagihkan bungkusan makanan kepada penguna jalan raya, di sini pada Isnin.Sebanyak 100 bungkusan diagihkan kepada penguna jalan raya dengan pelbagai barangan antaranya kit kecemasan kenderaan dan makanan.


JPJ P.Pinang lancar Kempen Keselamatan Jalan Raya 'Kepulanganmu Dinanti'

BUKIT MERTAJAM, 18 April- Program 'walkabout' Kempen Keselamatan Jalan Raya 'Kepulanganmu Dinanti' dilancarkan Jabatan Pengangkutan Jalan (JPJ) Pulau Pinang, bersempena perayaan Aidilfitri.Program selama tiga hari bermula semalam, memberi tumpuan kepada beberapa lokasi 'blackspot' kemalangan di negeri itu. Exco Infastruktur dan Pengangkutan negeri, Zairil Khir Johari berkata kesedaran pengguna jalan raya penting khususnya ketika musim perayaan bagi melancarkan perjalanan trafik.Sekali gus mengurangkan kadar kemalangan jalan raya terutama melibatkan kemalangan maut."Objektif kempen ini adalah untuk meningkatkan kesedaran pemgguna jalan raya berhubung keselamatan agar trafik sempena raya ini lancar dan selamat serta dapat menyumbang kepada penurunan kadar kemalangan maut dalam negara kita," katanya.

(Exco Infastruktur dan Pengangkutan negeri, Zairil Khir Johari)

Beliau ditemui pada pelancaran program walkabout berkenaan di bazar Ramadan Taman Pauh Indah, di sini pada Isnin.Sementara itu, Pengarah JPJ Pulau Pinang, Adenan Md Isa berkata pihaknya memilih bazar Ramadan sebagai lokasi kempen berikutan tempatnya yang menjadi tumpuan pengguna jalan raya sama ada penunggang motosikal atau pemandu kereta.Pada masa sama, memberi kelainan dalam usaha mendekati rakyat."Walkabout ini kita buat di bazar Ramadan yang mana tempat tumpuan penunggang, pemandu di sini."Kalau kita buat kempen seperti mana buat pelancaran sudah biasa, kita buat kelainan kali ini kita pilih tempat tumpuan orang dan kita edar risalah, dengan harapan ada kesedaran dalam kalangan pemandu dan pengguna jalan raya," katanya.


Teliti keperluan wajib tayang animasi tempatan di saluran televisyen - Fahmi

CYBERJAYA, 18 April- Kementerian Komunikasi dan Digital (KKD) bersedia meneliti keperluan untuk menetapkan kuota khas wajib tayang untuk syarikat televisyen menyiarkan animasi tempatan di saluran masing-masing.Menteri KKD, Fahmi Fadzil berkata perkara itu dilihat dapat membantu pengkarya tempatan menonjolkan karya mereka di khalayak umum."Ini satu perkara yang saya secara dasarnya menyokong, saya rasa ada keperluan untuk kita meneliti kandungan digital yang dihasilkan dalam negara bukan hanya untuk kita jana atau terbitkan tetapi kita tayangkan dan pamerkan."Kalau dalam filem kita ada skim wajib tayang, mungkin bagi animasi dan beberapa perkara lain kita perlu pertimbangkan apa dasar bersesuaian bagi membantu hasil karya kandungan digital ini untuk menonjolkan karya mereka kepada khalayak umum, terutamanya di Malaysia," katanya.

(Menteri Komunikasi dan Digital, Fahmi Fadzil)

Beliau berkata demikian selepas sesi Town Hall Industri Kreatif Siri 2: Kandungan Digital dan Teknologi Kreatif, di sini pada Isnin.Program anjuran Perbadanan Ekonomi Digital Malaysia (MDEC) itu disertai hampir 400 peserta.Turut hadir Timbalan Menteri KKD, Teo Nie Ching; Pengerusi MDEC, Syed Ibrahim Syed Noh dan Ketua Pegawai Eksekutif MDEC, Mahadhir Aziz.Dalam pada itu, Fahmi berkata perbincangan lanjut akan diadakan ekoran keluhan syarikat animasi tempatan mendakwa, syarikat televisyen enggan membeli karya mereka kerana harganya yang tinggi."Ini isu ekonomi, saya perlu adakan sedikit perbincangan lebih lanjut dengan semua pihak terbabit untuk faham. "Berbeza dengan karya produksi telefilem atau produksi lain, memang animasi tidak boleh kita tolak realiti bahawa ia lebih memakan sumber, perlukan sumber besar dan sama ada stesen televisyen kita mampu atau tidak," tambah beliau.Jelasnya lagi, kerajaan bersedia meneliti perkara yang boleh diusahakan untuk membantu para pengkarya mengeksport karya mereka.


Guna WiFi percuma di masjid, surau untuk perkara bermanfaat - MB Johor

JOHOR BAHRU, 18 April- Kerajaan negeri Johor berharap kemudahan WiFi yang disediakan secara percuma di masjid dan surau di negeri itu dapat dimanfaatkan dengan sebaiknya, terutama oleh golongan muda. Menteri Besar, Datuk Onn Hafiz Ghazi berkata inisiatif itu disediakan untuk memberi kemudahan kepada jemaah termasuk orang muda Johor mendapatkan akses Internet bagi tujuan pembelajaran, celik maklumat dan pelbagai aktiviti pengimarahan.Beliau berkata kerajaan negeri turut berharap pelaksanaan itu dapat menarik lebih ramai masyarakat untuk kembali mendekati masjid, bukan sahaja untuk mengerjakan solat tetapi sebagai tempat rujukan bagi menuntut ilmu pengetahuan menerusi kemudahan WiFi yang disediakan."Harap anak-anak muda dapat memanfaatkannya sebaik mungkin, mungkin di sekolah tiada WiFi, bolehlah pergi ke masjid-masjid dan gunakan perkhidmatan ini secara percuma. Usaha WiFikan masjid ini bukan satu dua, tetapi semua masjid."Bagaimanapun, harap jangan ada gunakan perkhidmatan ini untuk perkara yang memudaratkan. Tok Kadi kena monitor. Jangan guna untuk (perkhidmatan penstriman) Netflix," katanya dalam kenyataan pada Isnin.

(Menteri Besar Johor, Datuk Onn Hafiz Ghazi/Foto fail Bernama)

Onn Hafiz berkata pemasangan talian WiFi Majlis Agama Islam Johor (MAIJ) di 127 masjid dan 33 surau di negeri ini melibatkan kos RM470,404.80 meliputi kos sewaan selama 12 bulan, pemasangan serta cukai jualan dan perkhidmatan (SST).Beliau berkata sehingga Rabu lepas, sebahagian ahli kariah daripada 19 masjid dan surau telah mendapat manfaat tersebut apabila kerja pemasangan berjaya disiapkan. "Kita jangkakan 800 masjid dan surau di negeri ini bakal memperoleh kemudahan tersebut dalam tempoh lima tahun," katanya. Terdahulu, Onn Hafiz menghadiri Majlis Berbuka Puasa di Padang Kawad Pasukan Gerakan Am, Simpang Renggam di Kluang dan melancarkan inisiatif WiFi masjid dan surau peringkat negeri.-BERNAMA


Larangan kenderaan berat di jalan raya, kurangkan risiko kemalangan

SEREMBAN, 18 April- Kenderaan berat dilarang menggunakan jalan raya khususnya lebuh raya pada Khamis dan Jumaat ini.Larangan sama turut dikuatkuasakan pada 24 dan 25 April.Menurut Menteri Pengangkutan, Anthony Loke Siew Foke keputusan itu dibuat berikutan berlakunya peningkatan kemalangan jalan raya terutama melibatkan kenderaan berat."Yang pertamanya untuk mengurangkan risiko kemalangan di jalan raya dan juga cuba mengurangkan kesesakan walaupun kita tahu bahawa banyak kenderaan yang akan melalui jalan-jalan dan juga lebuh raya kita sempena dengan Aidilfitri."Tetapi ini adalah satu tindakan yang perlu kita ambil untuk melarang kenderaan berat semasa dua hari...pengecualian hanya diberikan kepada sektor kritikal sahaja," katanya.

(Menteri Pengangkutan, Anthony Loke Siew Foke)

Beliau berkata demikian kepada pemberita selepas Majlis Penyampaian Bantuan Aidilfitri dan Majlis Berbuka Puasa di Dewan Majlis Bandaraya Seremban (MBS), di sini, malam tadi.Dalam pada itu, Anthony Loke berkata rondaan pihak berkuasa seperti pasukan polis trafik dan Jabatan Pengangkutan Jalan (JPJ) turut dikuatkuasakan di seluruh negara yang menumpukan beberapa kawasan strategik.


Beberapa kawasan di Kinta, Ipoh terjejas akibat ribut

IPOH, 18 April- Beberapa kawasan di daerah Kinta, dekat sini terjejas susulan ribut yang melanda, lewat petang Isnin.Lima buah rumah turut terkesan akibat kejadian tersebut.Sekretariat Jawatankuasa Pengurusan Bencana Negeri menerusi kenyataan memaklumkan, hujan lebat dan angin kuat berlaku sekitar pukul 7 petang.Antara rumah penduduk yang terjejas adalah di Jalan Berlian, Jalan Kledang dan Lorong Uthmaniah.Manakala kejadian pokok tumbang dikesan berlaku di Persiaran Jelapang Taman Silibin; Jalan Jelapang; Lebuhraya Ipoh-Lumut dan Lengkuk Rishah, Taman Rishah. Tiada Pusat Pemindahan Sementara dibuka buat masa ini.

(Lima buah rumah turut terkesan akibat ribut yang berlaku)


Anggota polis URB cedera dihimpit kenderaan penjenayah

BALING, 17 April- Seorang anggota polis dari Unit Rondaan Bermotosikal (URB) cedera selepas motosikalnya  terbabas ke bahu jalan  akibat dihimpit kereta penjenayah, semalam.Kejadian tersebut berlaku di Kampung Mengkuang, di sini.Ketua Polis Kedah, Datuk Wan Hassan Wan Ahmad berkata suspek telah ditahan manakala seorang lagi berjaya melarikan diri.Kedua-dua suspek dipercayai terlibat jenayah pecah rumah."Kereta penjenayah yang dinaiki dua lelaki terbabit pada mulanya  ditahan Unit Kereta Peronda (MPV)  yang sedang membuat penugasan setelah melihat suspek dalam keadaan mencurigakan."Bagaimanapun ketika pemeriksaan lanjut dilakukan suspek memecut kenderaan dan melarikan diri."Anggota URB yang turut berada di lokasi kejadian  cuba mengejar kenderaan suspek."Suspek juga bertindak membaling objek ke arah peronda MPV dan  bertindak mengundur lalu melanggar hadapan peronda MPV ."Suspek yang ditahan didapati positif dadah."Polis turut menjumpai alatan pecah rumah di dalam kenderaan terbabit."Kes disiasat mengikut Seksyen 307 Kanun Keseksaan iaitu cubaaan membunuh," katanya menerusi kenyataan.


Bomba selamatkan wanita cuba terjun jambatan

(Mangsa berjaya diselamatkan daripada terjun dari Jambatan Darul Hana)

KUCHING, 17 April- Seorang wanita berusia 23 tahun berjaya diselamatkan oleh pasukan bomba daripada cubaan terjun dari sebuah jambatan di sini, petang tadi.Pusat Gerakan Bomba Sarawak melaporkan anggotanya yang dikerah ke Jambatan Darul Hana setelah menerima panggilan kecemasan, mendapati mangsa sedang berdiri di atas kerusi di tepi penghadang jambatan terbabit.Anggota dari Balai Bomba dan Penyelamat (BBP) Padungan berjaya memujuk dan membawa mangsa ke tempat selamat pada pukul 3.39 petang.Usaha menyelamatkan wanita itu turut dibantu pihak polis dan pengawal keselamatan.Mangsa tidak mengalami kecederan dan dalam keadaan stabil, sebelum diserahkan kepada polis untuk tindakan lanjut.

(Mangsa ditenangkan anggota dari BBP Padungan)


MPT perkenal EV Bus untuk penduduk Perak

TAIPING, 17 April- Bas Elektrik (EV Bus) Majlis Perbandaran Taiping (MPT) menjadi perkhidmatan pertama diwujudkan di Perak.Exco Jawatankuasa Perumahan dan Kerajaan Tempatan negeri, Sandrea Ng Shy Ching berkata, EV Bus bakal beroperasi selama 3 bulan bagi tempoh percubaan bermula Mei ini.Menurutnya, perkhidmatan itu mampu merealisasikan hasrat kerajaan negeri untuk mewujudkan bandar rendah karbon sekaligus mempromosikan Bandaraya Taiping."Kita percaya EV Bus ini akan membantu melonjakkan sektor pelancongan dan juga memperkenalkan tempat-tempat produk pelancongan di Taiping kepada semua warga Malaysia dan juga pelancong dari luar negara. Taiping mengambil inisiatif ini dengan memperkenalkan EV Bus untuk meningkatkan kesedaran dan pendedahan orang awam tentang penggunaannya," katanya kepada pemberita di sini.EV Bus dengan kapasiti 23 penumpang, menggunakan kuasa elektrik sepenuhnya.Bas berkenaan disumbangkan oleh kerajaan Jepun melalui Agensi Kerjasama Antarabangsa Jepun (JICA).

(EV Bus dengan kapasiti 23 penumpang, menggunakan kuasa elektrik sepenuhnya)


Semak harga, beli tiket melalui aplikasi rasmi syarikat penerbangan - Loke

(Menteri Pengangkutan, Anthony Loke menunjukkan aplikasi harga tiket penerbangan dari Kuala Lumpur ke Tawau, Sabah kepada pengamal media pada sidang media di kementeriannya hari ini/ FotoBERNAMA)

PUTRAJAYA, 17 April - Bekas Menteri Pengangkutan, Datuk Seri Dr Wee Ka Siong diminta tidak mengelirukan orang ramai berhubung harga tiket kapal terbang yang dikatakan terlalu mahal.Sebaliknya Menteri Pengangkutan, Anthony Loke menasihatkan beliau agar mendidik rakyat mendapatkan tiket termurah dengan membandingkan pelbagai aplikasi dan bukan hanya melihat kepada satu aplikasi semata-mata."Memang ramai orang tak faham bagaimana tiket penerbangan ini ditentukan oleh syarikat-syarikat penerbangan, tetapi saya yakin YB Wee pernah diberikan taklimat, tahu apakah mekanisme pendekatan sistem yang diguna pakai oleh syarikat-syarikat penerbangan untuk tentukan harga tersebut, jadi sudah tentu apabila kita 'check' dengan aplikasi berlainan, 'check' lah dengan aplikasi syarikat penerbangan itu," kata beliau pada sidang media berkenaan harga tiket penerbangan sempena Aidilfitri 2023, di sini hari ini.

(Menteri Pengangkutan, Anthony Loke menunjukkan aplikasi harga tiket penerbangan dari Kuala Lumpur ke Tawau, Sabah pada sidang media di kementeriannya hari ini/ FotoBERNAMA)

Tambah Loke, bagi memenuhi permintaan sempena sambutan Hari Raya Aidilfitri, khususnya penerbangan Kuala Lumpur ke Tawau, Malaysia Airlines (MAS) telah menjual sebanyak 78 peratus kerusi untuk musim perayaan ini pada harga antara RM209 ringgit hingga RM841 ringgit bagi kelas ekonomi.Manakala Air Asia turut menawarkan harga tambang tetap berharga RM199 ringgit ke Sarawak dan RM249 ringgit ke Sabah.


MAIWP galak individu mohon Skim Bantuan Zakat mulakan perniagaan

KUALA LUMPUR, 17 April - Majlis Agama Islam Wilayah Persekutuan (MAIWP) menggalakkan individu yang ingin memulakan perniagaan memohon Skim Bantuan Zakat khususnya golongan asnaf yang berminat.Bagi yang melepasi saringan, individu yang bermastautin di Wilayah Persekutuan tersebut layak menerima bantuan sebanyak RM5,000.Menurut Pengerusi MAIWP, Tan Sri Dr. Mohd Daud Bakar, kemudahan ini dapat mengelakkan individu membuat pinjaman dan mengeluarkan simpanan wang caruman."Kita mempunyai had maksimum RM5,000 sebagai permulaan kepada mereka yang ingin mencuba bidang keusahawanan dan kita membuat pendekatan baru wajib mereka hadiri kursus, sebab pengalaman kita di era yang lepas kita banyak beri RM3,000, RM5,000 tapi tidak mendatangkan hasil yang banyak jadi kita wajibkan paling kurang dua hari kursus dengan pihak tertentu untuk berikan sedikit rasa disiplin, ilmu dan RM5,000 tak banyak tapi kalau mereka dapat membuat 'revenue' walau pun ada positif 'revenue' kita akan tambah lagi,"

(Pengerusi MAIWP, Tan Sri Dr. Mohd Daud Bakar ditemu bual media selepas menyampaikan sumbangan Hari Raya kepada asnaf dan anak-anak yatim di Program Penutup Kembara Ramadan MAIWP di Cheras)

Beliau memberitahu media selepas menyampaikan sumbangan hari raya kepada asnaf dan anak-anak yatim di Program Penutup Kembara Ramadan MAIWP di Cheras, di sini hari ini.Tambah beliau individu yang memenuhi syarat turut disaring melalui ujian psikometrik bagi memastikan golongan asnaf dan anak-anak mereka yakin untuk memulakan sesuatu perniagaan.


Ceroboh perairan negara, empat nelayan asing ditahan

PASIR PUTEH,17 April- Agensi Penguatkuasaan Maritim Malaysia (Maritim Malaysia) Kelantan berjaya menahan empat nelayan asing Vietnam yang menceroboh masuk perairan negara pada jarak 161 batu nautika dari Muara Tok Bali, di sini kelmarin.Pengarahnya, Kepten Maritim Syed Nor Adli Syed Ab Rahman berkata bot nelayan asing tersebut berjaya ditahan pada pukul 10.37 pagi selepas bertindak melarikan diri sebelum itu."Semasa melakukan rondaan Op Naga Barat dan Op Kuda Laut, pihaknya telah mengesan sebuah bot dalam keadaan mencurigakan pada pukul 10.20 pagi."Menyedari kehadiran Kapal Maritim Tok Bali, bot tersebut telah merikan diri ke arah sempadan Vietnam namun gagal apabila berjaya ditahan. "Pemeriksaan turut mendapati tekong gagal menunjukan sebarang kebenaran untuk menangkap ikan di perairan Malaysia."Kes akan disiasat di bawah Sekysen 15 (1) (a) dan Seksyen 16 (3) Akta Perikanan 1985."Hasil pemeriksaan mendapati terdapat empat orang kru termasuk tekong yang masing-masing berumur antara 33 hingga 58 tahun berada di atas bot tersebut."Maritim Malaysia Kelantan merampas bot dan peralatan menangkap ikan, peralatan komunikasi dan navigasi serta 2,000 liter bekalan diesel," katanya kepada pemberita di sini.Katanya, nilai keseluruhan rampasan dianggarkan berjumlah RM1.34 juta.Kes turut disiasat di bawah Seksyen 6 (1) (c) Akta Imigresen 1959/63 kerana gagal mempamerkan sebarang dokumen pengenalan diri yang sah.

(Katanya, nilai keseluruhan rampasan dianggarkan berjumlah RM1.34 juta)


Syarikat peruncitan didakwa jual telur melebihi harga maksimum

(Pengarah Kumpulan Usaha Keluarga Jaya Sdn Bhd (kanan) mengaku tidak bersalahdi Mahkamah Sesyen Johor Bahru)

JOHOR BAHRU, 17 April- Syarikat peruncitan, Kumpulan Usaha Keluarga Jaya  Sdn Bhd mengaku tidak bersalah di Mahkamah Sesyen di sini atas pertuduhan menjual telur melebihi harga maksimum ditetapkan.Perbuatan itu didakwa dilakukan kira-kira pukul 11.30 pagi di premis Kumpulan Usaha Keluarga Jaya yang beralamat di No. 44, Jalan Perjiranan 2, Bandar Dato’ Onn, di sini pada 2 Januari lalu.Pertuduhan kes tersebut diwakili seorang wanita berumur 26 tahun, selaku pengarah syarikat.Mengikut pertuduhan, syarikat terbabit menjual barang terkawal iaitu telur ayam gred B dengan harga 70 sen sebiji, melebihi harga maksimum runcit ditetapkan iaitu 43 sen sebiji.Jika sabit kesalahan boleh didenda tidak melebihi RM500,000 dan bagi kesalahan kali kedua atau berikutnya boleh didenda tidak melebihi RM1 juta.Pendakwaan dikendalikan Timbalan Pendakwa Raya Kementerian Perdagangan Dalam Negeri Dan Kos Sara Hidup (KPDN), Muhamad Sabiq Muhamad Subri dan Raja Nor Iklas Raja Ariff, manakala syarikat diwakili peguam Farah Wahidah Mohd Sharip.Mahkamah menetapkan 18 Mei ini sebagai tarikh serahan dokumen.

(Pertuduhan kes diwakili seorang wanita berumur 26 tahun,selaku pengarah syarikat)


Sivakumar nafi pejabat, rumah digeledah SPRM

(V. Sivakumar diasak pertanyaan puluhan media selepas majlis pra pelancaran NTW 2023di Putrajaya)

PUTRAJAYA, 17 April- Menteri Sumber Manusia, V. Sivakumar menafikan pihak Suruhanjaya Pencegahan Rasuah Malaysia (SPRM) menggeledah kediaman beliau, semalam.

Pada masa sama, beliau sekali lagi mengulangi kenyataan untuk memberi kerjasama penuh kepada agensi siasatan berkenaan berhubung kes penahanan setiausaha sulitnya, Jumaat lalu.“Biar mereka (SPRM) buat siasatan, (kes) masih dalam proses siasatan dan kalau apa-apa kita akan bagi kerjasama yang penuh.“Saya akan beri kerjasama, Kementerian Sumber Manusia akan beri semua kerjasama dalam siasatan ini," katanya ketika ditemui selepas majlis pra pelancaran National Training Week (NTW) 2023 di sini hari ini.Semalam, SPRM mengambil keterangannya berhubung siasatan kes rasuah mengenai pengambilan pekerja asing.


PM tiba di Sarawak untuk lawatan singkat

KUCHING, 17 April- Perdana Menteri, Datuk Seri Anwar Ibrahim tiba di Kuching untuk lawatan singkat ke Sarawak.Pesawat khas yang membawa beliau selamat tiba di Lapangan Terbang Antarabangsa Kuching, kira-kira pukul 4.45 petang.Ketibaan Anwar disambut Premier Sarawak, Datuk Patinggi Tan Seri Abang Johari Tun Openg, Timbalan Premier Sarawak, Datuk Amar Awang Tengah Ali Hasan dan Datuk Seri Dr. Sim Kui Hian serta beberapa menteri kabinet Sarawak.Sejurus tiba, perdana menteri menghadiri Majlis Perasmian Raia Hotel and Convention Centre Kuching dan Majlis Berbuka Puasa Bersama Asnaf dan Anak Yatim.Pada majlis tersebut, Anwar turut akan menyampaikan sumbangan kepada asnaf dan anak yatim.Beliau juga akan menyertai para jemaah menunaikan solat Maghrib, Isyak dan Tarawih berjemaah.


Kes pengambilan pekerja asing, tiada keperluan rehatkan Sivakumar - PM

KUALA LUMPUR, 17 April- Kerajaan menyerahkan kepada Suruhanjaya Pencegahan Rasuah Malaysia (SPRM) bagi menjalankan siasatan berhubung kes pengambilan pekerja asing yang melibatkan pegawai Menteri Sumber Manusia V.Sivakumar.Perdana Menteri, Datuk Seri Anwar Ibrahim berkata buat masa ini tiada keperluan Sivakumar direhatkan kerana beliau baru dipanggil untuk memberi keterangan, bukan didakwa di mahkamah.Orang ramai diminta tidak melakukan sebarang telahan berkaitan isu berkenaan.“Tidak wajar beri apa-apa telahan dalam isu Menteri Sumber Manusia ini selain daripada beliau dipanggil untuk memberi jawapan terhadap perkara yang dibangkitkan SPRM.“Kita perlu juga membezakan juga siasatan atau pendakwaan. Kita menyerahkan perkara itu kepada SPRM," katanya kepada pemberita di sini.


Gagal letak tanda harga kesalahan tertinggi di Negeri Sembilan

SEREMBAN DUA, 17 April- Gagal meletakkan tanda harga merupakan kesalahan tertinggi yang direkodkan Kementerian Perdagangan Dalam Negeri dan Kos Sara Hidup (KPDN) Negeri Sembilan, sejak awal Januari.Pengarahnya, Muhammad Zahir Mazlan berkata, lebih 100 kompaun dikenakan kepada peniaga berjumlah RM16,400."Sehingga hari ini, antara kes tertinggi dicatatkan ialah pelabelan tanda harga. Bagi para peniaga yang tidak meletakkan tanda harga kita kenakan kompaun serta merta bawah Akta Kawalan Harga dan Anti Pencatutan 2011 bernilai RM200," katanya ketika ditemui selepas pelancaran Skim Harga Maksimum Musim Perayaan (SHMMP) 2023 Peringkat Negeri Sembilan di Seremban Dua.Tambah beliau, setakat ini, pihaknya tidak menerima sebarang aduan mengenai kenaikan harga barangan atau kekurangan bekalan di negeri ini. Katanya, menerusi pemantauan dan pemeriksaan Op Pantau 2023 di 3,667 premis meliputi pemborong, peruncit, pasar raya, pasar awam dan pasar tani mendapati bekalan barangan keperluan asas mencukupi di semua peringkat rantaian perniagaan sepanjang tempoh Ramadan ini.Kerjasama dengan pemborong dan pengeluar dipertingkat bagi membantu mana-mana peruncit yang mengalami masalah bekalan terutamanya dalam menyambut perayaan Aidilfitri tidak lama lagi.


Bazar Ramadan di Kelantan utamakan aspek kebersihan

KOTA BHARU, 17 April - Setiap kali tibanya Ramadan, selain tawaran keunikan dan kepelbagaian juadah yang boleh di dapati di bazar-bazar Ramadan di Kelantan, aspek kebersihan turut menjadi isu yang sering dibangkitkan. Saban tahun isu ini didakwa gagal ditangani sebaiknya di mana sedikit sebanyak telah merencatkan kemeriahan penganjuran bazar Ramadan di negeri itu. Berbeza berbanding tahun-tahun sebelumnya, penganjuran bazar Ramadan di Kelantan kali ini dilihat lebih tersusun dengan keutamaan terhadap aspek kebersihan juga diberikan perhatian serius. Ia diakui Pengarah Kesihatan Kelantan, Datuk Dr Zaini Hussin yang menyifatkan perkembangan itu sesuatu yang baik ke arah memastikan tahap kebersihan dan keselamatan makanan dijual terjamin. "Jadi kita berharap, kita berdoa supaya ianya akan berterusan hingga kita menyambut Syawal nanti, tentu sekali ia memerlukan kerjasama dari semua pihak sama ada dari peniaga, pengguna dan juga penganjur bazar Ramadan," kata beliau. Sepanjang Ramadan kali ini, Jabatan Kesihatan Negeri Kelantan (JKNK) mewujudkan 42 pasukan pemantau terdiri daripada 214 anggota kesihatan pelbagai kategori bagi menjalankan pemeriksaan dan penguatkuasaan ke atas bazar-bazar Ramadan di seluruh negeri. Pada masa sama, orang ramai yang berkunjung juga boleh melakukan imbasan terhadap kod Aduan yang disediakan kepada pengguna untuk tindakan penyiasatan pantas oleh pihak Bahagian Keselamatan dan Kualiti Makanan negeri berhubung kebersihan dan keselamatan makanan yang dilaporkan. Pihak Berkuasa Tempatan (PBT) termasuk Majlis Perbandaran Kota Bharu Bandaraya Islam (MPKB BRI), amat menitikberat soal kebersihan khususnya kepada pengendali dan peniaga Bazar Ramadan.

(Penganjuran bazar Ramadan di Kelantan kali ini dilihat lebih tersusun dengan keutamaan terhadap aspek kebersihan juga diberikan perhatian serius)

Yang Di Pertua MPKB BRI, Rosnazli Amin berkata, penekanan terhadap perkara itu diberikan perhatian serius serta menjadi pra syarat utama kepada penganjur bazar Ramadan dan vendor pengurusan sampah kali ini. "Pada bulan Ramadan ini peniaga-peniaga mengeluarkan atau dengan kata lain menjana sampah yang agak besar, kita nak supaya vendor berkenaan yang mengendalikan sampah dalam kawasan bazar masing-masing dengan cara yang lebih teratur sebab kalau tidak ianya akan memberi impak yang lebih besar kepada bandar kita sendiri," jelas beliau. Di kawasan operasi MPKB BRI sahaja, lebih 1,400 petak perniagaan diberikan permit untuk menjalankan peniagaan ketika Ramadan. "Dari segi kebersihan memang penting sini, sampah itu dia tak bagi tinggal langsung, kena pergi buang dalam tong setiap hari dia akan kutip,kita peniaga pergi buang sampah dalam tong besar itu, dia akan check setiap hari," kata peniaga, Amirul Abdul Wahid. "Alhamdulillah sini 'management' bagus dari segi titik berat sampah, dia ambil berat lah kebersihan di sini dan tong sampah pun disediakan jadi mudah lah kita untuk buang sampah, bila kita dah beli tapak ini bila kita dah masuk kawasan orang kita kena jaga, kita kena ikut undang-undang sini, dari segi kebersihan, peraturan sini lah," kata peniaga, Mohd Nor Azri Abdul Aziz. Sepanjang Ramadan kali ini, terdapat lebih 66 tapak Bazar Ramadan melibatkan lebih 4,200 petak perniagaan di seluruh Kelantan yang berdaftar dengan PBT. Angka itu merekodkan peningkatan 12 peratus berbanding tahun sebelumnya. Laporan Fikri Zaib.


Konflik Sudan, bawa balik rakyat Malaysia jika berterusan - Agong

KUALA LUMPUR, 17 April- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menyarankan kerajaan bersedia membawa pulang rakyat Malaysia di Sudan jika konflik di negara itu bertambah tegang.Menerusi catatan di laman Facebook Istana Negara, Seri Paduka Baginda menyeru seluruh rakyat bersama baginda mendoakan keselamatan dan kesejahteraan rakyat Malaysia yang berada di Sudan."Beta menyeru seluruh masjid mengadakan solat hajat dan doa selamat agar rakyat Malaysia berada di bawah lindungannya dan ketegangan di Sudan dapat dihentikan dengan segera," titah baginda.Konflik di Sudan yang melibatkan dua pihak iaitu tentera Sudan dan pasukan separa tentera Rapid Support Forces (RSF), telah mencetuskan pergolakan politik serta menggugat keselamatan negara itu.


Wanita maut jatuh dari tingkat 13

(Foto FB Jabatan Bomba dan Penyelamat Malaysia)

BATU CAVES, 17 April- Seorang wanita berusia 20 tahun ditemukan maut dipercayai terjatuh dari bumbung tingkat 13 sebuah kondominium di Taman Sri Gombak, di sini, semalam.

Jabatan Bomba dan Penyelamat (JBPM) Selangor menerima panggilan mengenai kejadian pada pukul 3.01 petang sebelum anggota dari Balai Bomba dan Penyelamat (BBP) bersama jentera digegaskan ke lokasi kejadian.Komander Operasi, Pegawai Bomba Kanan (PBK) II Nasir Razali berkata, insiden itu didapati berlaku di Blok A, Kristal Height Kondominium 3, di sini.Mangsa disahkan meninggal dunia di tempat kejadian oleh pihak kesihatan dan mayat diserahkan kepada polis untuk tindakan lanjut.


Global Royalty saman Rosmah berhubung kehilangan 43 barang kemas

KUALA LUMPUR, 17 April- Sebuah syarikat pemborong barang kemas di Lubnan memfailkan saman terhadap Datin Seri Rosmah Mansor bagi menuntut US$14.57 atau RM67.46 juta, atas dakwaan melanggar kontrak berhubung kehilangan 43 barang kemas kepunyaan syarikat itu yang diserahkan kepadanya, lima tahun lepas. Global Royalty Trading SAL, yang berpangkalan di Beirut selaku plaintif memfailkan saman itu menerusi Tetuan David Gurupatham dan Koay di Mahkamah Tinggi di sini pada 29 Mac lepas dengan menamakan isteri kepada bekas Perdana Menteri Datuk Seri Najib Tun Razak itu, selaku defendan tunggal.Dalam pernyataan tuntutan, Global Royalty mendakwa Rosmah, 71, telah berbohong dalam afidavit dan pembelaannya dengan menyatakan bahawa 44 unit barangan kemas termasuk kalung berlian, anting-anting, cincin, gelang dan tiara yang diserahkan oleh seorang ejen syarikat itu kepada defendan telah dirampas oleh pihak berkuasa Malaysia untuk kesalahan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.Menurut syarikat itu, ini kerana hanya satu daripada 44 barang kemas berkenaan berada dalam simpanan dan kawalan pihak polis, dan baki 43 barang kemas milik plaintif tidak berada dalam simpanan pihak berkuasa itu.

"Oleh itu, defendan telah gagal dan cuai untuk memulangkan kepada plaintif baki 43 barang kemas berjumlah US$14.57 juta kepunyaan plaintif yang telah diserahkan kepada defendan pada 10 Feb 2018," dakwa Global Royalty menerusi pernyataan tuntutannya. Menurut plaintif, berdasarkan Surat Aku Janji yang ditandatangani oleh Rosmah bertarikh 22 Mei 2018, beliau mengakui bahawa barang kemas itu berada dalam simpanannya, dan kemudian disita oleh Kerajaan Malaysia."Bagaimanapun dalam usaha syarikat untuk mendapatkan semula 44 barang kemas daripada Kerajaan, hanya satu daripada 44 barang kemas dapat dikenal pasti dan diambil semula oleh wakil yang dilantik oleh plaintif daripada kerajaan," kata plaintif dan memaklumkan bahawa barang kemas itu ialah Diamond Emerald Bracelet.Global Royalty berkata adalah menjadi kewajipan defendan untuk menyimpan dan menjaga kesemua barang kemas itu dengan baik serta bertanggungjawab terhadap keselamatan barang kemas berkenaan.Bagaimanapun plaintif mendakwa defendan telah memperdayakan plaintif dengan mengalihkan beban kepada Kerajaan Malaysia, sedangkan barang kemas itu sebenarnya telah hilang."Oleh itu, defendan perlu bertanggungjawab untuk menanggung kerugian atas kehilangan 43 barangan kemas itu dan plaintif mempunyai hak menuntut ganti rugi," menurut syarikat terbabit.Syarikat itu memohon perintah mandatori supaya barangan kemas itu hendaklah dipulangkan kepada plaintif dalam keadaan baik bagi tempoh 14 hari daripada tarikh penghakiman dan sekiranya ia tidak dapat dikembalikan, defendan bertanggungjawab untuk membayar kepada plaintif kos barang kemas berjumlah RM67,461,027.37 bersamaan US$14,567,270 selain memohon faedah, kos serta relif lain yang difikirkan sesuai oleh mahkamah.Sementara itu, peguam Datuk David Gurupatham, yang mewakili Global Royalty mengesahkan mengenai pemfailan saman itu.- BERNAMA


BSYJM bantu bawa wanita obesiti ke hospital

SIK, 17 April- Ambulans milik Pasukan Briged Bomba Sukarela Yayasan Jariah Malaysia (BSYJM) terpaksa diubah suai bagi membawa seorang pesakit wanita yang mengalami masalah berat badan ke hospital.Pesakit berkenaan, Azlin Abdul Hadi, 35 tahun, mempunyai berat badan sekitar 180 kilogram.Pengarah BSYJM, Mahadzir Abd Hamid berkata sebaik menerima permohonan daripada keluarga Azlin, pihaknya terpaksa membuat keputusan mengosongkan bahagian belakang salah sebuah ambulans milik BSYJM.Ini kerana, Azlin tidak boleh dibawa dengan ambulans biasa kerana saiz badannya yang terlalu besar dan berat."Pengubahsuaian ambulans terpaksa dilakukan bagi membolehkan Azlin yang menghidap masalah saraf, lumpuh dan obesiti dibawa dari rumahnya di Kampung Batu Lapan, Sik, ke Hospital Sultan Abdul Halim (HSAH) Sungai Petani untuk menghadiri janji temu bersama doktor pakar, semalam."Bagi mengelak sebarang risiko, Azlin diangkat oleh anggota BSYJM daripada katil terus ke dalam ambulans."Selepas bertemu doktor pakar di HSAH, Azlin kemudian ditahan di wad hospital untuk pemeriksaan dan rawatan lanjut."Ia merupakan kali ketujuh Azlin yang bekerja sebagai Pegawai Veterinar Daerah Baling dibawa menaiki ambulans BSYJM."Pihaknya sedia memberikan perkhidmatan kepada mereka yang memerlukan terutama di daerah Sik," katanya kepada pemberita di sini.


Lelaki maut kemalangan kendiri langgar pokok

MIRI, 17 April- Seorang lelaki warga emas berusia 67 tahun maut selepas terlibat kemalangan jalan raya dan melanggar sebatang pokok di hadapan 59 Food Court Pujut 7, di sini, malam tadi.Seramai 12 anggota dari Balai Bomba dan Penyelamat (BBP) Lopeng digegaskan ke lokasi kejadian bersama jentera FRT dan jentera Unit Bantuan Perkhidmatan Kecemasan (EMRS), selepas menerima panggilan kecemasan pada pukul 12.09 tengah malam.Komander Operasi, Pegawai Bomba Kanan (PBK) II Nasir Razali berkata, sebaik tiba, anggotanya mendapati sebuah kereta jenis Proton Saga BLM telah mengalami kemalangan kendiri dan melanggar sebatang pokok dengan didalamnya terdapat seorang mangsa masih berada di dalam kenderaan tersebut.Jelas beliau, setelah membuat pemeriksaan mendapati mangsa tidak sedarkan diri dan tidak tersepit. Pihak bomba kemudian mengeluarkan mangsa di bahagian pemandu menggunakan peralatan khas, namun disahkan meninggal dunia oleh petugas kesihatan di lokasi kejadian. Mayat mangsa diserahkan kepada polis untuk tindakan lanjut.Operasi ditamatkan pada pukul 12.50 tengah malam.


Kuota minyak masak bersubsidi kekal 60,000 tan sebulan

BESUT, 17 April- Kuota minyak masak bersubsidi kekal kepada 60,000 tan sebulan seperti sebelum ini.Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata setakat ini, keputusan itu kekal seperti yang diputuskan Kabinet.Sebelum ini, KPDN memberi bayangan untuk menurunkan kuota minyak masak bersubsidi kepada 40,000 tan sebulan, berbanding 60,000 tan sebulan ketika ini.Ia berikutan kuota sedia ada tidak dapat dipenuhi syarikat pembungkus yang boleh menyebabkan berlaku kekurangan bekalan di pasaran."Setakat ini yang saya faham keputusan Kabinet dan KPDN kekal dengan koata 60,000 sebulan yang kita berikan subsidi ini. Penggunaan itu saya tidak tahu dan kebiasaannya keputusan berkenaan dibuat Kabinet dan kementerian sendiri. Setakat yang ada hari ini, keputusan dasar tentang pengurangan dan peningkatan itu kita telah buat, keputusan setakat ini kita kekal dengan 60,000 sebulan. Kita pernah cuba tingkatkan kuota itu tapi sedang menunggu jawapan dari Kementerian Kewangan," katanya kepada pemberita di sini.Sementara itu, beliau berpuas hati dengan pelaksanaan Payung Rahmah yang mampu mewujudkan beberapa rantaian inisiatif lain untuk disampaikan kepada golongan memerlukan.Menerusi program Jualan Rahmah di pasar raya, ia menawarkan harga 50 barangan keperluan sehingga 30 peratus lebih rendah berbanding pasaran.Selain itu, 30 jenis barangan akan dikawal menerusi Skim Harga Maksimum Musim Perayaan kali ini.

(Ia berikutan kuota sedia ada tidak dapat dipenuhi syarikat pembungkus yang boleh menyebabkan berlaku kekurangan bekalan di pasaran)


Lari dari tahanan: Dua warga Indonesia dipenjara lapan bulan

KULAI, 17 April- Dua lelaki tahanan warga Indonesia dikenakan hukuman penjara lapan bulan oleh Mahkamah Majistret Kulai, selepas mengaku bersalah melarikan diri ketika dalam perjalanan dari Mahkamah Kota Tinggi ke Penjara Ledang, Selasa laluKeputusan dibuat Majistret Azureen Sahira Sauffee Afandi selepas kedua-dua tertuduh, Riki Rinaldi, 40, dan Haji Samirudin,36. mengaku bersalah atas pertuduhan yang dibacakan secara berasingan. Kedua-dua tertuduh disabitkan kesalahan dengan sengaja melarikan diri dengan membuka gari berantai dan membuka pintu belakang van daripada jagaan Agensi Penguatkuasaan Maritim Malaysia.Mengikut pertuduhan yang dibacakan secara berasingan, Riki dan Haji didakwa dengan sengaja melarikan diri daripada jagaan Agensi Penguatkuasaan Maritim Malaysia (APMM) yang telah menahan mereka secara sah di sisi undang-undang.Riki dan Haji sebelum ini ditahan dan didakwa bagi kesalahan mengikut Seksyen 56 (1A)(a) Akta Imigresen 1959/63.

(Kedua-dua tertuduh, Riki Rinaldi, 40, dan Haji Samirudin,36. mengaku bersalah atas pertuduhan yang dibacakan secara berasingan)

Kesalahan itu didakwa dilakukan di Jalan Felda Inas menghala ke Sengkang di sini pada 11 April lepas mengikut Seksyen 224 Kanun Keseksaan yang memperuntukkan hukuman penjara maksimum dua tahun atau denda atau kedua-duanya, jika sabit kesalahan.Pendakwaan dikendalikan Timbalan Pendakwa Raya, Edelynn Wong manakala tertuduh tidak diwakili penguam. Dalam kejadian khamis lalu, kedua-dua tertuduh bersama dua tahanan lain dihantar ke Penjara Ledang bagi menjalani hukuman penjara enam bulan atas pertuduhan tidak mempunyai dokuman sah masuk ke negara ini namun melarikan diri ketika dalam perjalanan. Kedua-dua suspek berjaya ditangkap semula dalam tempoh 24 jam kira-kira 1.5 kilometer dari lokasi kejadian.


Tiga peruncit dikompaun, gagal pamer tanda harga merah jambu

KUANTAN, 17 April- Tiga peruncit dikenakan kompaun sepanjang penguatkuasaan Skim Harga Maksimum Musim Perayaan (SHMMP) Hari Raya Puasa 2023 yang bermula dua hari lalu.Tindakan itu diambil terhadap kesalahan gagal mempamerkan tanda harga berwarna merah jambu atas barangan yang disenaraikan dalam skim berkenaan.Timbalan Menteri Perdagangan Dalam Negeri dan Kos Sara Hidup, Fuziah Salleh berkata, ketiga-tiga peruncit itu dikenakan kompaun sebanyak RM500 bawah Akta Kawalan Harga dan Anti Pencatutan 2011."Sebanyak 2,036 premis di seluruh negara telah diperiksa.Ia termasuk pemeriksaan ke atas 121 premis di Pahang yang terdiri daripada pemborong dan peruncit," katanya.Beliau berkata demikian ketika sidang media Pelancaran Inisiatif Payung Rahmah Nirwana Group dan Turun Padang Pemeriksaan SHMMP Hari Raya Puasa di sini.

(Timbalan Menteri Perdagangan Dalam Negeri dan Kos Sara Hidup, Fuziah Salleh bercakap kepada pemberita dalam sidang media di sini)

Beliau turut memaklumkan, sepanjang pelaksanaan SHMMP, pihaknya tidak menerima aduan mengenai kenaikan harga barangan atau kekurangan bekalan.


DBP, Yayasan Karyawan terima peruntukan tambahan RM5 juta

KUALA LUMPUR, 17 April- Kerajaan meluluskan peruntukan tambahan RM5 juta kepada Dewan Bahasa dan Pustaka (DBP) dan Yayasan Karyawan bagi meningkatkan usaha dalam penerbitan karya.Menurut Perdana Menteri Datuk Seri Anwar Ibrahim, peruntukan tersebut meliputi kegiatan tahunan Yayasan Karyawan dalam penerbitan bermutu serta DBP untuk mempopularkan karya sasterawan negara.

(Perdana Menteri Datuk Seri Anwar Ibrahim)

"Kita telah meluluskan RM20 juta pada Dewan Bahasa dan Yayasan Karyawan. Jadi RM3 juta untuk pengurusan Yayasan Karyawan dan RM2 juta tambahan ini adalah untuk karya-karya Sasterawan Negara kerana kalau tidak nanti ia akan bukan keutamaan. Jadi orang macam A.Samad Said, Osman Awang, Hj Salleh ini sudah tiada peluang untuk dipopularkan karya mereka", katanya.Beliau berkata demikian pada sidang media Majlis Pelancaran Karya Agung Sayr Al-Salikin (4 jilid) dan Hikayat Iskandar Zulkarnain di ibu negara.Tambah beliau, peruntukan tersebut adalah inisiatif untuk membantu mengangkat karya-karya sasterawan negara selain memperluaskan lagi penghasilan karya yang bermanfaat kepada negara.Terdahulu menerusi Belanjawan 2023, kerajaan telah menyalurkan RM20 juta untuk tujuan aktiviti penerbitan bermutu tinggi oleh penulis tempatan.


PEMANGKIN libat 9 sektor tumpuan, tingkat daya saing negara

(Menteri Komunikasi dan Digital Fahmi Fadzil (tengah) bersama Pengerusi MDEC Syed Ibrahim Syed Noh (depan, kiri) dan Ketua Pegawai Eksekutif MDEC Mahadhir Aziz (depan, kanan) bergambar pada Majlis Pengumuman PEMANGKIN/BERNAMA)

KUALA LUMPUR, 17 April- Sembilan sektor diberi tumpuan khusus menerusi Program Mangkin Malaysia Digital (PEMANGKIN), bertujuan meningkatkan daya saing negara dalam ekonomi digital.Inisiatif oleh Kementerian Komunikasi dan Digital tersebut melibatkan pelaburan RM1 bilion yang berpotensi mewujudkan 49,000 peluang pekerjaan menjelang 2025.Sembilan sektor digital dikenal pasti meliputi pelancongan, pertanian, perbandaran, kandungan, kewangan, perdagangan, perkhidmatan, kesihatan dan ekonomi Islam.

(Menteri Komunikasi dan Digital, Fahmi Fadzil menyampaikan ucapan pada Majlis Pengumuman PEMANGKIN/BERNAMA)

Menteri Komunikasi dan Digital Fahmi Fadzil berkata usaha tersebut berupaya memacu inovasi dalam kalangan pemain industri ke arah pengukuhan ekonomi negara secara keseluruhan."Dalam ekonomi digital terutamanya sembilan sektor ini, dengan memberi penumpuan dan keutamaan. Saya percaya fokus bukan hanya Perbadanan Ekonomi Digital Malaysia (MDEC) tetapi keseluruhan sektor awam dan swasta akan dapat meningkatkan tahap ekonomi", katanya dalam Sidang Media Pengumuman Program Mangkin Malaysia Digital di ibu negara.Tambahnya, tiga geran digital di bawah PEMANGKIN akan diperkenal pada Mei bagi menyokong pertumbuhan ekosistem teknologi.Tahun lalu, dua inisiatif awal telah diumum iaitu DE Rantau dan Digital Trade.


FSA2 KWSP 40 tahun ke bawah bakal diperkenal

KUALA LUMPUR,17 April- Kumpulan Wang Simpanan Pekerja (KWSP) akan memperkenalkan skim Fasiliti Sokongan Akaun 2 (FSA2) bagi pemohon di bawah umur 40 tahun dalam masa terdekat. Ketua Pegawai Eksekutifnya, Datuk Seri Amir Hamzah Azizan berkata ia berikutan terdapat ramai pemohon FSA2 fasa 1 terdiri daripada golongan umur berkenaan.

(Ketua Pegawai Eksekutif KWSP Datuk Seri Amir Hamzah Azizan)

"Kita harap dalam masa terdekat ini kita akan memperkenalkan skim untuk mereka yang bawah umur 40 tahun. Jadi siapa yang tidak dapat masa sekarang yang masih ada simpanan dalam akaun dua boleh memohon semasa fasa dua kita perkenalkan."Setakat semalam kita telah melalui bank menerima 80,000 permohonan daripada 80,000 yang diterima, lebih kurang 40,000 layak untuk mendapat pinjaman peribadi.

"Angkanya kurang sikit daripada yang memohon kerana mungkin orang tidak faham yang bahawa untuk fasa satu ini mereka harus diantara umur 40 hingga 50 tahun, kerana ada juga yang memohon bawah umur 40 tahun", katanya.Beliau berkata demikian selepas menjadi tetamu dalam Program Selamat Pagi Malaysia di Angkasapuri Kota Media.


Bekas Timbalan Pengurus Besar PPK Sepang didakwa lagi minta suapan

KUALA LUMPUR, 17 April- Bekas Timbalan Pengurus Besar Pertubuhan Peladang Kawasan (PPK) Sepang mengaku tidak bersalah di Mahkamah Sesyen di sini hari ini, atas pertuduhan meminta suapan berjumlah RM4,800 berkaitan Program Dana Jaminan Makanan Tahun 2021.Mohd Asyraf Mohd Fauzi, 36, didakwa sebagai Penolong Pegawai Hal Ehwal Ekonomi Gred E29 di PPK Sepang ketika itu, telah memperoleh suapan iaitu wang tunai RM4,800 daripada seorang lelaki berumur 39 tahun melalui akaun CIMB miliknya.Ia sebagai dorongan bagi dirinya membantu Syarikat Giching Maju Enterprise mendapatkan kerja-kerja pembersihan dan pembekalan anak benih tebu telur berhubung Program Dana Jaminan Makanan Tahun 2021: Projek Pertanian Organik Tebu Telur daripada PPK Sepang.Kesalahan itu didakwa dilakukan di CIMB Bank Sentul Raya di sini, pada 10 November 2021 hingga 31 Disember 2021, mengikut Seksyen 17 (a) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24 (1) akta sama.Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana lebih tinggi, jika sabit kesalahan.

(Mohd Asyraf Mohd Fauzi, 36, (tengah)/FOTO FAIL BERNAMA)

Timbalan Pendakwa Raya Irna Julieza Maaras mencadangkan jaminan RM20,000 dengan seorang penjamin berserta syarat tambahan tertuduh perlu menyerahkan pasport antarabangsa kepada mahkamah dan melapor diri di pejabat SPRM Selangor sehingga kes selesai.Peguam Saleh Ahmad yang mewakili Mohd Asyraf memohon jumlah jaminan dikurangkan kerana anak guamnya yang masih bertugas sebagai Timbalan Pengurus Besar PPK Gombak, perlu menyara isteri dan empat anak. “Anak guam saya telah membayar jaminan RM8,000 bagi dua pertuduhan yang dihadapinya di Mahkamah Sesyen Shah Alam dan beliau tidak mampu membayar wang jaminan RM20,000 yang dicadangkan itu,” kata Saleh dan memaklumkan anak guamnya tidak mempunyai pasport.Irna Julieza kemudian memohon kes itu dipindahkah ke Mahkamah Sesyen Shah Alam untuk dibicarakan bersama dua lagi pertuduhan yang dihadapi tertuduh dan tiada bantahan daripada peguam.Hakim Suzana Hussin membenarkan tertuduh diikat jamin RM5,000 dengan seorang penjamin serta syarat tambahan tertuduh perlu menyerahkan pasport antarabangsa jika ada, dan melapor diri di pejabat SPRM Selangor sebulan sekali sehingga kes selesai.“Mahkamah juga membenarkan kes dipindahkan ke Mahkamah Sesyen Shah Alam untuk dibicara bersama dua lagi kes yang dihadapi tertuduh,” katanya.Pada 11 April lepas, Mohd Asyraf mengaku tidak bersalah di Mahkamah Sesyen Shah Alam atas dua pertuduhan meminta suapan wang berjumlah RM6,000 membabitkan program sama. -BERNAMABerita berkaitan Bekas Timbalan Pengurus Ladang PPK didakwa minta suapan RM6,000


Lelaki ditahan, tumbuk pemandu tegur guna 'signal'

LABUAN, 17 April- Seorang lelaki ditahan kerana didakwa menumbuk seorang pengguna jalan raya di Jalan Patau-patau di sini pada 12 April lalu.Ketua Polis Daerah Labuan, Superintenden Ahmad Jawila berkata, suspek berusia 22 tahun itu disyaki bertindak demikian kerana berang akibat ditegur oleh mangsa berkaitan penggunaan isyarat lampu kenderaan."Lelaki berkenaan telah ditahan reman petang semalam, bagi siasatan mengikut Seksyen 506 Kanun Keseksaan (KK) kerana mendatangkan ugutan jenayah.Selain Seksyen 279 KK kerana memandu dengan berbahaya di jalan awam dan Seksyen 427 KK bagi kesalahan khianat harta benda," katanya menerusi kenyataan.

(Keadaan mangsa yang cedera selepas ditumbuk oleh suspek)

Dalam kejadian pada Rabu lalu, suspek bertindak keluar daripada kenderaan dan menumbuk muka mangsa sehingga mendatangkan kecederaan pada mata, luka di dahi dan pendarahan hidung.Insiden yang dirakam kamera papan pemuka mangsa itu tular di media sosial.


Cheras catat IPU tidak sihat 152

(Dua kawasan melibatkan Cheras, Kuala Lumpur dan Seberang Jaya, Pulau Pinang merekodkan bacaan Indeks Pencemaran Udara (IPU) tidak sihat setakat pukul 12 tengah hari pagi Isnin

KUALA LUMPUR, 17 April- Cheras mencatatkan bacaan Indeks pencemaran Udara ( IPU) tidak sihat iaitu 152, sementara Seberang Perai merekodkan bacaan 138 pada jam 12 tengah hari tadi.Berdasarkan laman web Sistem Pengurusan Indeks Pencemaran Udara Malaysia (APIMS), kadar IPU di Cheras mencatatkan peningkatan bacaan tidak sihat dari 130 pada jam 12 tengah malam pada Ahad dan terus meningkat kepada 151 pada 3 pagi hingga 11 pagi ini sebelum catatan terkini 12 tengah hari meningkat kepada 152.Seberang Jaya sebelum ini mencatatkan IPU 151  sehingga pukul 10 pagi ini sebelum turun kepada 143 pada 11 pagi dan 138 pada 12 tengah hari. sedikit tengah hari ini.Kualiti udara di kedua-dua kawasan berkenaan kekal merekodkan bacaan tidak sihat sejak pukul 9 malam semalam.

(Pemandangan di kawasan Barat Daya George Town kabur berikutan keadaan jerebu akibat cuaca panas yang melanda di negara ini/BERNAMA)

Menurut APIMS, kawasan lain yang mencatatkan bacaan IPU pada tahap sederhana namun menghampiri tahap tidak sihat ialah Minden (96), Seberang Perai (94) dan Alor Setar (93)Bacaan IPU antara 0-59 dikategorikan baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) manakala 300 ke atas berbahaya.Orang ramai boleh melayari laman web APIMS untuk mengetahui maklumat IPU semasa yang dikemas kini setiap jam.


Lelaki tempatan ditahan edar rokok seludup

MUAR, 17 April- Seorang lelaki ditahan kerana disyaki bergiat aktif mengedar rokok seludup sejak setahun lalu.Suspek warga tempatan berusia 54 tahun itu diberkas di sebuah rumah sewa di Naib Kadir, Bukit Pasir, di sini pada 14 April lepas.Ketua Polis Daerah, ACP Raiz Mukhliz Azman Aziz berkata, suspek menyewa rumah itu untuk dijadikan stor penyimpanan rokok sebelum diedar untuk pasaran tempatan."Hasil serbuan, polis merampas 395 karton atau 57,000 batang rokok kretek dan 5,553 karton atau 1.07 juta batang rokok putih.Nilai rampasan keseluruhan termasuk cukai bernilai lebih RM1.2 juta ringgit," katanya di sini.

(ACP Raiz Mukhliz menunjukkan rokok seludup yang dirampas pada 14 April lalu)

Tambah beliau, serbuan dibuat hasil risikan polis dan Pasukan Gerakan Am Simpang Renggam sejak sebulan lalu.Suspek direman seminggu bagi membantu siasatan mengikut Seksyen 135 (1)(d) Akta Kastam 1967.


Dugaan Aidilfitri, 43 rumah rosak akibat ribut di Perlis

KANGAR, 17 April- Jumlah rumah yang rosak akibat ribut di Perlis meningkat kepada 43 berbanding 22 yang dikenal pasti petang semalam.Kerosakan membabitkan 19 buah rumah di Seriab, 17 di Behor Temak, dua di Long Boh, serta masing-masing satu di Sungai Bugis, Binjal, Kampung Che Ok dan Tambun Tulang.Ketua Pegawai Eksekutif, Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor memaklumkan, pihaknya sedang menyelaras dan mendapatkan anggaran sebenar kerosakan setiap rumah terlibat."Bagi yang mengalami kerosakan kecil, bantuan membaiki kediaman akan diselaras oleh Jabatan Kebajikan Masyarakat (JKM), manakala bagi kerosakan besar akan diselaras oleh MAIPs.Pihak MAIPs menyeru sekiranya masih ada mangsa yang belum membuat laporan polis agar segera berbuat demikian serta memaklumkan kepada wakil MAIPs di kariah iaitu amil atau Pengurusan Jawatankuasa Kariah Masjid bagi tindakan segera," katanya.

(Keadaan bumbung sebuah rumah yang diterbangkan angin ketika ribut petang semalam)

Kejadian ribut yang berlaku pukul 3.00 petang semalam menyebabkan bumbung rumah diterbangkan selain struktur binaan runtuh.Kangar dan Simpang Empat merupakan dua daerah yang paling teruk terjejas akibat bencana itu.


Pesakit buah pinggang terima sumbangan Aidilfitri daripada YSB

ALOR SETAR, 17 April- Seramai 42 pesakit buah pinggang yang menjalani rawatan di Pusat Rawatan Hemodialisis Tunku Sarina menerima sumbangan Aidilfitri daripada Yayasan Sultanah Bahiyah (YSB).Sumbangan disampaikan Tunku Temenggong Kedah merangkap Pengerusi YSB, Datuk Seri DiRaja Tan Sri Tunku Puteri Intan Safinaz Almarhum Sultan Abdul Halim Mu’adzam Shah.Tunku Temenggong Kedah turut berkenan menyampaikan kuih raya kepada 17 petugas pusat rawatan tersebut.

(Tunku Temenggong Kedah berkenan hadir ke Pusat Rawatan Hemodialisis Tunku Sarina untuk menyampaikan sumbangan kepada pesakit)

Pusat Rawatan Hemodialisis Tunku Sarina beroperasi sejak tahun 2006 dengan usahasama YSB dan Yayasan EMKAY.Ianya dilengkapi dengan 12 buah unit mesin dialisis dan bayaran dikenakan berdasarkan kemampuan pesakit.


FAMA bina tapak pasar tani kekal di Sungai Rambai

SUNGAI RAMBAI, 17 April- Sebanyak RM3 juta peruntukan diluluskan Lembaga Pemasaran Pertanian Persekutuan (FAMA) bagi pembinaan sebuah tapak pasar tani kekal, di sini.Ketua Menteri, Datuk Seri Ab Rauf Yusoh berkata, tapak pasar tani yang boleh memuatkan sehingga 70 peniaga itu akan dilengkapi dengan fasiliti bagi kemudahan peniaga dan pengunjung.Katanya, lokasi tapak pasar tani kekal itu bersebelahan kawasan Rehat dan Rawat (R&R) Sungai Rambai Arah Selatan."Tapak pasar tani ini telah diluluskan oleh FAMA. Ianya akan menjadi tapak pasar tani kekal di Sungai Rambai ini."Dulu peniaga tidak kekal, berpindah-pindah, jadi sekarang ini hasil usaha daripada exco pertanian, Dr. Akmal telah berjaya mendapat peruntukan RM3 juta untuk dijadikan tapak pasar tani kekal di Sungai Rambai," katanya.

(Ketua Menteri Melaka, Datuk Seri Ab Rauf Yusoh)

Tambah beliau, dengan wujudnya pasar tani kekal itu akan dapat memudahkan masyarakat mendapatkan barangan keperluan harian selain sebagai daya tarikan untuk menarik kedatangan pelancong luar ke Sungai Rambai yang terkenal dengan sektor pertaniannya.Beliau berkata demikian kepada pemberita selepas merasmikan Festival Kuih Tradisional dan Pelita Raya Melaka 2023, di sini.


Laporan penuh siasatan dalaman anggota tentera maut siap selepas Aidilfitri

ALOR GAJAH, 17 April- Laporan penuh siasatan dalaman anggota tentera Koperal Mohammad Nasri Mohd Nasib yang maut selepas hilang pada 7 April lalu dijangka siap selepas Aidilfitri nanti.Beliau ditemukan maut di Hutan Simpan Belum, Perak, pada 12 April, 10.15 pagi.Timbalan Menteri Pertahanan, Adly Zahari berkata, kejadian tersebut juga masih dalam siasatan.Bagaimanapun, perkara itu sudah dibincangkan dalam Mesyuarat Pasca Kabinet dan tindakan lanjut akan diambil."Kita sebenarnya sedang buat siasatan, selalunya laporan daripada siasatan ini akan dibawa dalam Mesyuarat Pasca Kabinet."Biasanya kita akan ada Mesyuarat Pasca Kabinet setiap hari Rabu petang. Jadi hari Rabu depan ini kita akan dapat sedikit laporan tapi dalam tempoh selepas hari raya."Kita yakin bahawa laporan penuh kita akan boleh dapat dari pihak keselamatan kerana kita di pihak Kementerian Pertahanan sentiasa bawa isu-isu di Kementerian Pertahanan Mesyuarat Pasca Kabinet sama ada isu dari Kabinet nak disampaikan kepada anggota di peringkat pertahanan," katanya.Beliau berkata demikian ketika ditemui pada Majlis Berbuka Puasa Parlimen Alor Gajah, di sini.

Mengulas lanjut katanya, kebajikan keluarga anggota tersebut juga akan menjadi keutamaan kementerian terutama bagi persiapan Aidilfitri dan juga keperluan pendidikan anaknya.Terdahulu, media melaporkan seorang anggota tentera dari Batalion ke-35 Rejimen Askar Melayu Diraja (RAMD) Kem Sri Bentong, Pahang berusia 33 tahun telah ditemukan maut selepas dilaporkan hilang ketika menjalankan tugas operasi di Hutan Simpan Belum, Gerik, Perak.


Sultan Johor, TMJ berkenan buka puasa bersama pengurusan media tempatan

JOHOR BAHRU, 17 April- Sultan Johor Sultan Ibrahim Almarhum Sultan Iskandar berkenan berangkat ke majlis berbuka puasa bersama pengurusan media tempatan di Istana Polo, Pasir Pelangi, di sini, semalam.Turut berangkat, Tunku Mahkota Johor (TMJ), Tunku Ismail Sultan Ibrahim.

Pihak pengurusan media tempatan itu terdiri daripada pengamal media, ketua-ketua pengarang, editor-editor dan ketua-ketua pegawai eksekutif.Perkara itu dikongsi di laman sosial Facebook TMJ.


Kesiapsiagaan jentera AMK capai 60 peratus untuk PRN - Adam Adli

BUKIT MERTAJAM, 17 April - Angkatan Muda Keadilan (AMK) telah menggerakkan jentera di negeri-negeri terlibat Pilihan Raya Negeri (PRN) dengan tahap kesiapsiagaan mencapai 60 peratus.

Ketua AMK Adam Adli Abdul Halim berkata pihaknya juga bersedia dan tiada masalah untuk bekerjasama dengan sayap pemuda daripada parti komponen Barisan Nasional (BN) seperti UMNO, MCA dan MIC.

"Sebenarnya AMK telah memulakan kerja-kerja untuk PRN ini sejak dua bulan lepas lagi malah mesyuarat peringkat AMK melibatkan kenam-enam negeri juga telah dijalankan… Kita telah turun ke negeri-negeri terlibat sebelum puasa lagi untuk selesaikan pengurusan AMK.

"Dalam mesyuarat itu, kita telah kenal pasti keperluan untuk PRN dan sekarang adalah masa untuk kami isi dan jalankan perkara-perkara yang dikenal pasti tersebut," katanya.

Menurut beliau, gerak kerja untuk PRN ini telah dilaksana sejak dua bulan lalu lagi.

Jelasnya, kerjasama dengan sayap pemudi parti lain perlu bukan sahaja untuk mendepani PRN tetapi juga untuk pentadbiran negera.

(Adam Adli bercakap kepada pemberita selepas merasmikanPejabat AMK Pulau Pinang dan melancarkanJentera AMK negeri di Bandar Perda, di sini, semalam)

Timbalan Menteri Belia dan Sukan itu berkata pihaknya menyasarkan sejumlah 30 peratus calon adalah dalam kalangan AMK untuk PRN di keenam-enam negeri namun mereka perlu bersedia serta boleh menang.

"Bukan soal berapa ramai calon namun mereka itu boleh sumbang kerusi... macam PRU15 (Pilihan Raya Umum ke-15) lepas, calon AMK untuk Parlimen enam orang dan empat menang. Sebab itu saya kata kita tidak desak pucuk pimpinan untuk dapatkan kerusi bertanding.

"Dalam AMK ini tidak timbul isu boikot dan sebagainya... kalau kita tak dapat jadi calon, jentera kita sentiasa sokong siapa jua calon… namun setakat ini, kita belum bincang lagi berkenaan calon-calon," katanya.

Menyentuh kerjasama dengan sayap Pemuda parti lain bawah Kerajaan Perpaduan, Adam Adli berkata perkara itu memang perlu dilakukan dan sedang dibincang.

"Malah di peringkat Pemuda Pakatan Harapan sekalipun, kita memang ada engagement (perjanjian kerjasama berterusan). Begitu juga dengan UMNO, MIC dan MCA.

"Engagement ini bukan sekadar untuk mendepani pilihan raya tapi untuk pentadbiran negara itu sendiri. Kita memang tak ada masalah untuk bekerjasama (khususnya dengan parti komponen BN) kerana kita komited dalam usaha untuk mempertahan kerajaan," katanya.


6 ditahan dalam Operasi Bersepadu ke atas pendatang asing di Kota Tinggi

KOTA TINGGI, 17 April - Seorang kanak-kanak perempuan berusia setahun antara enam individu ditahan dalam Operasi Bersepadu ke atas pendatang asing di tiga lokasi berasingan di sekitar daerah ini, semalam.

Ketua Polis Daerah Kota Tinggi Superitenden Hussin Zamora berkata kesemua mereka yang berusia lingkungan setahun hingga 66 tahun itu ditahan menerusi operasi dengan kerjasama Jabatan Imigresen Malaysia (JIM) dan Jabatan Kebajikan Masyarakat (JKM) antara 2.00 hingga 4.00 petang.

Beliau berkata selain kanak-kanak itu, turut ditahan ialah seorang lelaki, ibu kepada kanak-kanak berkenaan serta abang kanak-kanak itu yang berusia tiga tahun, kesemuanya dipercayai warga Myanmar yang mengemis.

(Gambar menunjukkan ketika Operasi Bersepadu ke atas pendatang asing dijalankan)

Menurut Hussin, pihaknya turut menahan dua lelaki tempatan disyaki terlibat dengan kegiatan itu, sebelum kedua-duanya diserahkan kepada JKM untuk tindakan dokumentasi.

"Empat warga asing itu diserahkan kepada JIM untuk tindakan lanjut bawah Akta Imigresen," katanya dalam kenyataan malam tadi.

Hussin berkata operasi bersepadu itu bertujuan mengesan dan menangkap bagi menyekat kebanjiran pengemis di sekitar Kota Tinggi. - BERNAMA


5 unit kiosk Mahasiswa Sejahtera bakal dibina di IPT negeri Perak

IPOH, 17 April - Kira-kira lima unit kiosk Mahasiswa Sejahtera akan dibina di Institut Pengajian Tinggi (IPT) di Perak menjelang Jun ini, bagi menyajikan pelbagai pilihan makanan dengan harga lebih rendah dan berkhasiat kepada pelajar.Program bawah kerjasama Yayasan Bina Upaya Darul Ridzuan (YBUDR) dan Kotak Global Sdn Bhd (KGSD) itu akan dimulakan di Universiti Sultan Azlan Shah (USAS).Menteri Besar Perak, Datuk Seri Saarani Mohamad berkata program Mahasiswa Perak Sejahtera 2030 itu merupakan projek rintis dan dijangka akan diperluaskan ke IPT awam dan swasta lain sekiranya menerima maklum balas positif."Mahasiswa Perak Sejahtera merupakan program khusus yang diwujudkan Kerajaan Negeri bagi membantu pelajar, graduan serta belia daripada golongan B40 dan asnaf untuk mendapatkan makanan pada harga yang lebih rendah dan berkhasiat. Program tersebut juga mampu melahirkan usahawan dalam kalangan belia dan graduan," kata Saarani, di sini.

Beliau ditemui pemberita ketika hadir menyaksikan majlis menandatangani Memorandum Perjanjian (MOA) di antara Yayasan Bina Upaya Darul Ridzuan diwakili Ketua Eksekutifnya Datuk Ismail Saffian dan Ketua Eksekutif KGSD, Fatima Chan Abdullah.


Pahang mengalukan lebih ramai NGO bantu golongan memerlukan

KUANTAN, 17 April - Lebih ramai Pertubuhan Bukan Kerajaan (NGO) dialu-alukan untuk menyumbangkan bantuan kepada golongan memerlukan di negeri Pahang, terutama ketika bulan Ramadan dan Syawal.Exco Kebajikan Masyarakat, Pembangunan Wanita Dan Keluarga Negeri, Datuk Sabariah Saidan berkata tanpa mengira bentuk bantuan yang dihulurkan, beliau berharap ia dapat membantu golongan yang memerlukan menjalani kehidupan harian."Hari ini kita ucapkan terima kasih kepada pihak Petronas yang saya difahamkan program ini memang setiap tahun memacu kehidupan Hari Raya Aidilfitri 2023 tahun ini dan saya berharap ada NGO lain yang boleh beri bantuan kepada orang-orang kurang berkemampuan, bukan sahaja di daerah Pekan dan Kuantan, kalau boleh keseluruhan negeri Pahang," kata Sabariah di sini.

(Sabariah bercakap kepada pemberita selepas Program Memacu Kehidupan:Hari Raya Aidilfitri dan Majlis Berbuka Puasa Bersama Petronas, semalam)

Pada majlis itu, seramai 250 keluarga B40 di Kuantan dan Pekan menerima sumbangan barangan makanan asas seperti beras, minyak masak, gula, tepung gandum, pes rendang, beras pulut dan santan.Turut menerima biskut raya yang disediakan khas oleh peserta Program Memampankan Ekonomi Asas Rakyat (MEKAR) anjuran Yayasan Petronas.Pengurus Besar Petronas Pantai Timur, Mohammad Ahmad Shazly Ramli dalam ucapannya berkata, secara keseluruhan di Pantai Timur seramai 1,350 keluarga B40 telah menerima bantuan tersebut.Seramai 4,850 keluarga B40 di seluruh negara menerima manfaat yang sama berbanding 3,990 keluarga B40 tahun lalu.


Rakyat Malaysia di Sudan dinasihat ambil langkah berjaga-jaga

KUALA LUMPUR, 17 April - Menteri Luar Datuk Seri Dr Zambry Abd Kadir menasihati rakyat Malaysia di Sudan supaya berjaga-jaga dan tidak mengambil risiko untuk keluar buat sementara waktu berikutan konflik di negara itu.Beliau berkata mereka boleh berhubung terus dengan Pihak Malawakil Malaysia di Sudan dan sebarang makluman atau tindakan lanjut akan dimaklumkan dari semasa ke semasa.“Wisma Putra memantau rapat perkembangan di Sudan bersama agensi kerajaan yang lain termasuk Majlis Keselamatan Negara (MKN) dan beberapa agensi lain bagi memastikan keselamatan setiap rakyat Malaysia yang berada di Sudan terjamin,” katanya sambil memaklumkan sehingga kini, 29 rakyat Malaysia dikenal pasti berada di Sudan, kebanyakannya pelajar, dan mereka disahkan selamat.Zambry berkata Mesyuarat Antara Agensi diadakan pagi semalam untuk mendapatkan maklumat terkini situasi semasa di Sudan dan berbincang mengenai cadangan yang sesuai bagi memastikan keselamatan rakyat Malaysia di negara itu terjamin semasa konflik ini.

(Datuk Seri Dr Zambry Abd Kadir)

Mesyuarat penyelarasan yang dipengerusikan Timbalan Ketua Setiausaha Hubungan Dua Hala, Kementerian Luar Negeri Datuk Norman Muhamad itu turut melibatkan MKN, Kementerian Dalam Negeri, Jabatan Perdana Menteri Bahagian Penyelidikan, Agensi Pengurusan Bencana Negara, Polis Diraja Malaysia dan PETRONAS.“Bilik operasi 24 jam juga telah dilancarkan di Wisma Putra bagi memantau keadaan semasa kejadian di Sudan. Selain itu, komunikasi berkumpulan melalui WhatsApp turut dilakukan,” katanya.Konflik di Sudan, yang melibatkan dua pihak iaitu Tentera Sudan dan pasukan separa tentera Rapid Support Forces (RSF), telah mencetuskan pergolakan politik serta menggugat keselamatan di negara itu. - BERNAMA


Lelaki pukul abang selepas ditegur bertengkar dengan ibu

KUALA LUMPUR, 17 April - Seorang lelaki bertindak memukul abangnya dipercayai akibat tidak puas hati selepas ditegur kerana bertengkar dengan ibu mereka. Ketua Polis Daerah Brickfields Asisten Komisioner (ACP) Amihizam Abdul Shukor berkata dalam kejadian pada 4.00 pagi di rumah mereka di Taman Bukit Angkasa di sini, mangsa mengalami kecederaan luka dan lebam di bahagian belakang badan, bahu kanan serta tangan kiri.Beliau berkata siasatan mendapati kejadian itu berlaku selepas mangsa melihat suspek bertengkar dengan ibu mereka kerana isu lambat keluar dari bilik air.

"Mangsa yang berusia 24 tahun kemudian menegur adiknya yang dilihat mula mengamuk dan memaki hamun ibu mereka sebelum dipukul suspek dengan getah paip dan sebatang besi selain dicederakan dengan pisau.“Suspek yang berusia 23 tahun telah ditahan polis dan didapati mempunyai tiga rekod lampau di bawah kes jenayah serta Akta Dadah Berbahaya,” menurutnya dalam kenyataan malam tadi.Turut dirampas senjata yang digunakan untuk mencederakan abangnya.Amihizam berkata suspek direman selama empat hari hingga Selasa ini dan kes disiasat mengikut Seksyen 324 Kanun Keseksaan. - BERNAMA


MAIWP agih zakat lebih RM76 juta kepada asnaf

KUALA LUMPUR, 16 April- Majlis Agama Islam Wilayah Persekutuan (MAIWP) telah mengagihkan dana zakat berjumlah RM76,918,556.50 kepada asnaf menerusi pelbagai program dan inisiatif sepanjang Ramadan tahun ini.Pengerusi MAIWP, Tan Sri Dr Mohd Daud Bakar berkata sebahagian daripada Bantuan Aidilfitri yang berjumlah lebih RM31 juta telah disalurkan kepada golongan asnaf pada awal Ramadan untuk persediaan sambutan hari raya.“Insya-Allah, esok kami (MAIWP) akan terus membayar baki sumbangan RM1,000 (pembayaran fasa kedua) kepada semua penerima bulanan kami iaitu 30,000 keluarga golongan asnaf di kawasan Kuala Lumpur,” katanya kepada media selepas Majlis Iftar Perdana dan Bantuan Aidilfitri MAIWP di sini hari ini.Selain itu, beliau berkata seramai 278 anak asnaf Darul Kifayah akan menerima duit raya RM300 seorang berserta sepasang pakaian, iaitu bantuan itu merupakan sebahagian daripada Bantauan Aidilfitri tersebut.“Zakat tersebut diagih kepada pelbagai lapisan asnaf dalam pelbagai cara untuk kami memudah cara kehidupan termasuklah jamuan makan malam, jamuan iftar dan juga sumbangan wang hari raya.“Pelajar institut pengajian tinggi yang balik kampung turut mendapat tajaan tiket bas daripada kami. Akan datang, kami sediakan program kepada pesakit di hospital sepanjang hari raya nanti,” katanya.

Mohd Daud berkata program berkenaan adalah pendekatan bagi memberi satu manifestasi kepada pembayar zakat mengetahui bahawa sumbangan mereka digunakan untuk membantu golongan tersebut.Beliau berkata MAIWP turut menawarkan 30 skim bantuan zakat yang merangkumi bantuan aspek keperluan asasi, pendidikan, bantuan berdikari, kebajikan dan dakwah.- BERNAMA


Pahang alu-alukan NGO beri sumbangan pada golongan memerlukan

KUANTAN, 16 April - Pahang mengalu-alukan lebih ramai pertubuhan bukan kerajaan (NGO) menyumbangkan bantuan kepada golongan memerlukan di negeri itu terutama ketika bulan Ramadan dan Syawal.Exco Kebajikan Masyarakat, Pembangunan Wanita Dan Keluarga Negeri, Datuk Sabariah Saidan berkata, tanpa mengira bentuk bantuan yang dihulurkan, beliau berharap ia dapat membantu golongan yang memerlukan menjalani kehidupan harian."Hari ini kita ucapkan terima kasih kepada pihak Petronas yang saya difahamkan program ini memang setiap tahun memacu kehidupan, Hari Raya Aidilfitri 2023 tahun ini lah dan saya berharap ada NGO-NGO lain yang boleh beri bantuan kepada orang-orang kurang berkemampuan bukan sahaja di daerah Pekan dan Kuantan kalau boleh keseluruhan negeri Pahang lah," kata beliau selepas Program Memacu Kehidupan: Hari Raya Aidilfitri dan Majlis Berbuka Puasa Bersama Petronas, di sini hari ini.Pada majlis itu, seramai 250 keluarga B40 di Kuantan dan Pekan menerima sumbangan barangan makanan asas seperti beras, minyak masak, gula, tepung gandum, pes rendang, beras pulut dan santan.

(Exco Kebajikan Masyarakat, Pembangunan Wanita Dan Keluarga Negeri Pahang, Datuk Sabariah Saidan)

Selain itu, mereka turut menerima biskut raya yang disediakan khas oleh peserta Program Memampankan Ekonomi Asas Rakyat (MEKAR) anjuran Yayasan Petronas.Pengurus Besar PETRONAS Pantai Timur, Mohammad Ahmad Shazly Ramli dalam ucapannya berkata, secara keseluruhan di pantai timur, seramai 1,350 keluarga B40 telah menerima bantuan tersebut.Seramai 4,850 keluarga B40 di seluruh negara menerima manfaat yang sama berbanding 3,990 keluarga B40 pada tahun lalu.


KPDN beri jaminan tiada kenaikan harga barangan menjelang Aidilfitri

KOTA BHARU, 16 April- Kementerian Perdagangan Dalam Negeri dan Kos Sara Hidup (KPDN) memberi jaminan tiada kenaikan harga barangan akan berlaku menjelang sambutan perayaan Aidilfitri ini.Menterinya, Datuk Seri Salahuddin Ayub berkata, rakyat dinasihatkan membuat aduan segera sekiranya terdapat kenaikan harga yang melampau.Jelas beliau, pihaknya akan mengambil tindakan tegas terhadap peniaga yang menjual barangan melebihi harga ditetapkan."Kalau ikan, ada yang premium, yang itu kita tak kawal.Tetapi barangan asas seperti beras, tepung, gula, telur ayam, dan ayam bulat, semua itu dikawal dan tidak mungkin akan naik," katanya.Beliau berkata demikian pada sidang media selepas melakukan tinjauan di Bazar Ramadan Rahmah Stadium Sultan Muhammad ke-IV, di sini.

(Datuk Seri Salahuddin Ayub, Menteri Perdagangan Dalam Negeri dan Kos Sara Hidup)

Tambahnya, menerusi tinjauan selama dua hari, beliau mendapati harga barangan khususnya sayur mengalami penurunan kecuali tomato yang dijual pada harga RM6.00.Datuk Seri Salahuddin turut menasihatkan rakyat agar tidak membuat pembelian panik berikutan barangan keperluan adalah mencukupi.


KKD sasar operasi bazar Ramadan di KL tanpa tunai

KUALA LUMPUR, 16 April- Menteri Komunikasi dan Digital, Fahmi Fadzil berhasrat untuk melihat pada masa akan datang bazar Ramadan di sekitar Kuala Lumpur beroperasi sepenuhnya dengan kaedah urus niaga tanpa tunai atau 'Go Cashless'. Beliau turut berharap dengan kerjasama entiti ekonomi digital seperti Touch & Go dapat membantu para peniaga di bazar Ramadan menggunakan aplikasi e-wallet."Kita tak perlu keluarkan duit dan kita boleh terus membayar dengan harga yang tepat. Bagi saya, itu satu kemudahan yang mampu kita manfaatkan. Peniaga tidak perlu pegang duit dan mereka hanya fokus kepada urusan penjualan makanan sahaja," kata Fahmi kepada pemberita pada Majlis Berbuka Puasa dan Penyerahan Sumbangan Komuniti Sri Pantai. Pada program itu, 200 tablet sumbangan Touch & Go diserahkan kepada golongan pelajar yang memerlukan di Projek Perumahan Rakyat (PPR) Sri Pantai. Tambah beliau, kemudahan berkenaan harus dimanfaatkan sebaiknya dan golongan anak muda boleh memajukan diri melalui penglibatan dalam ekonomi digital.

(Menteri Komunikasi dan Digital, Fahmi Fadzil ditemui pemberita pada Majlis BerbukaPuasa dan Penyerahan Sumbangan Komuniti Sri Pantai)


"Bubur Che Minah Sayang" air tangan Raja Permaisuri Agong

KUANTAN, 16 April- Raja Permaisuri Agong, Tunku Azizah Aminah Maimunah Iskandariah berkenan mencemar duli memasak "Bubur Che Minah Sayang" hari ini.Ia bersempena program bubur lambuk di pekarangan bengkel tenun, Penjara Penor, di sini.Bubur lambuk yang diberi nama oleh Tunku Azizah itu merupakan sempena nama timangan baginda, pertama kali dimasak di Penjara Penor dan akan dijadikan acara tahunan."Ini kali pertama saya masak betul-betul. Saya dah janji dengan mereka di tempat tenun, nanti saya akan datang memasak di sini. Hari ini saya memasak bubur untuk seluruh penghuni Penjara Penor. Ia akan dijadikan acara tahunan," kata baginda di sini.Baginda turut dibantu kakitangan dan warga Penjara Penor dalam penyediaan bahan-bahan masakan seawal pukul 8.00 pagi tadi. Rata-rata teruja apabila dapat melihat secara dekat Tunku Azizah memasak dan menyediakan tiga kawah bubur lambuk. Lebih 2,500 bekas bubur lambuk diedarkan kepada kakitangan dan penghuni Penjara Penor.

(Lebih 2,500 bekas bubur lambuk diedarkan kepadakakitangan dan penghuni Penjara Penor)


Belalang liar hidangan istimewa di pagi raya

(Pengusaha belalang kerutuk, Roslina Mohd Othman berupaya memasak dua kilogram belalang yang mampu menghasilkan antara 40 hingga 45 botol sehari dan memakan masa selama tiga jam untuk siap tidak termasuk proses membungkus)

PASIR PUTEH, 16 April - Setiap kali tibanya perayaan Aidilfitri, makanan eksotik belalang liar menjadi pilihan penduduk di negeri Kelantan sebagai juadah di pagi hari raya. Bagi penggemarnya, belalang yang dimasak kerutuk atau goreng kunyit dikatakan enak dimakan bersama lemang atau ketupat palas. Pengusaha belalang kerutuk, Roslina Mohd Othman, 43 tahun berkata, menjelang hari raya, dia pasti tidak menang tangan menyiapkan tempahan makanan warisan yang diusahakannya sejak tiga tahun lalu. Katanya, permintaan kali ini agak tinggi lebih-lebih lagi kerutuk belalang kerana ia bagaikan serunding yang enak dimakan dengan ketupat yang dijadikan juadah istimewa ketika hari raya."Semua ada sebab kadang-kadang orang Kelantan tinggal di luar kan, tapi orang luar Kelantan pun ada makan (belalang kerutuk), ada kawan beritahu mertuanya orang Johor Bahru ke atau Melaka suka makan, dia kepit (belalang kerutuk) dengan roti, sedap katanya, ramai juga orang luar Kelantan makan," kata beliau kepada Berita RTM, di sini.Ibu kepada empat orang anak ini berkata, harga sekilogram belalang lebih mahal berbanding sekilogram daging lembu dan kebanyakannya ditangkap secara manual menggunakan tangan tanpa peralatan khas.

(Belalang goreng kerutuk dijual pada harga RM15 sebotol manakala goreng kunyit pula dijual dengan harga RM13 sebotol)

" Zaman dahulu mudah cari (belalang) ini, sekarang ini sudah payah sedikit, dah lah mahal, dulu orang tak mahu pun, stoknya ambil dengan budak di Gaal, Kampung Changgai, dia jual harga RM60 (sekilogram), sesetengah orang jual harga lain sikit, RM60 sekilogram beli dengan budak ini," jelas Roslina. Menurutnya, beliau berupaya memasak dua kilogram belalang yang mampu menghasilkan antara 40 hingga 45 botol sehari dan memakan masa selama tiga jam untuk siap tidak termasuk proses membungkus. Roslina berkata, belalang goreng kerutuk dijual pada harga RM15 sebotol manakala goreng kunyit pula dijual dengan harga RM13 sebotol. Bagi penggemarnya, Nor Fizrah Mustapha, makanan tradisional ini akan sentiasa dihidangkan di rumahnya pada hari raya. "Ia sedap lah kalau kita makan perisa kerutuk itu, rasa lemak-lemak bila kita makan dengan ketupat itu, memang sedap lah kalau goreng kunyit itu kita makan dengan nasi, buat hidangan sampingan lah, macam sambal, macam itu lah," ujar Nor Fizrah. Masakan tradisional warisan keluarga ini mempunyai penggemar dan mendapat permintaan tinggi bukan sahaja dari negeri Kelantan malah sehingga ke negeri Sabah dan Sarawak dan menerusi perniagaan belalang goreng ini, ia juga mampu membuka peluang pekerjaan kepada suri rumah yang lain.Laporan Noralia Ramlee.


SK Ujong Batu ditutup dua hari

KANGAR, 16 April- Kejadian ribut yang melanda beberapa kawasan di Perlis kira-kira pukul 3.00 petang tadi telah menjejaskan beberapa infrastruktur awam.Sekolah Kebangsaan (SK) Ujong Batu, di sini paling teruk terjejas akibat ribut berkenaan.Keseluruhan struktur bumbung  bangunan dua tingkat sekolah itu musnah dibadai ribut yang telah menjejaskan pejabat pentadbiran dan juga tiga buah kelas.Menurut Pengarah Jabatan Pendidikan Perlis Naharudeen Othman, sesi pengajian pada 17 dan 18 April terpaksa dibatalkan demi keselamatan pelajar sebelum permulaan cuti perayaan Aidilfitri yang akan bermula pada Rabu nanti."Kita telah mengambil satu keputusan disebabkan banyak serpihan bumbung yang bertaburan di kawasan sekolah. Jadi pada esok dan 18 April ini, semua pelajar termasuk Prasekolah akan kita cutikan kerana ia melibatkan aspek keselamatan. Perkara ini kita telah maklumkan kepada Kementerian Pendidikan Malaysia (KPM)," katanya kepada pemberita di sini.

(Sekolah Kebangsaan (SK) Ujung Batu, di sini paling teruk terjejas akibat ribut berkenaan)


22 rumah di Perlis rosak akibat ribut

KANGAR, 16 April- Sebanyak 22 buah rumah rosak dalam kejadian ribut yang melanda Perlis petang tadi.Kejadian pada pukul 3.30 petang itu menyebabkan bumbung rumah diterbangkan selain struktur binaan runtuh.Kangar dan Simpang Empat merupakan kawasan paling teruk terjejas akibat bencana itu.Kerosakan membabitkan 16 buah rumah di Seriab, dua di Long Boh, serta masing-masing satu di Sungai Bugis, Binjal, Kampung Che Ok dan Tambun Tulang.

(Keadaan bumbung rumah penduduk yang rosak akibat ribut)

Menurut Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Mohd Nazim Mohd Noor, pihaknya telah bergegas ke lokasi sebaik sahaja dimaklumkan mengenai kejadian.Ia bagi menyelaras dan mendapatkan anggaran sebenar kerosakan serta jumlah rumah terlibat."Bagi yang mengalami kerosakan kecil, bantuan membaiki kediaman akan diselaras oleh Jabatan Kebajikan Masyarakat (JKM), manakala bagi kerosakan besar akan diselaras oleh MAIPs.Pihak MAIPs menyeru mangsa yang belum membuat laporan polis agar segera berbuat demikian serta memaklumkan kepada wakil MAIPs di kariah iaitu amil atau Pengurusan Jawatankuasa Kariah Masjid bagi tindakan segera," katanya.